**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα σήμερα, 21 Σεπτεμβρίου 2023, ημέρα Πέμπτη και ώρα 14.10΄, στην Αίθουσα **«Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προεδρεύουσας αυτής, κυρίας Μαρίας Αντωνίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης  «Ενσωμάτωση της Οδηγίας (ΕΕ) 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών».

Στη συνεδρίαση παρέστησαν ο Υπουργός Ανάπτυξης, κ. Κωνσταντίνος Σκρέκας, καθώς και αρμόδιοι υπηρεσιακοί παράγοντες.

Η Προεδρεύουσα της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Σαρακιώτης Ιωάννης, Πέρκα Θεοπίστη (Πέτη), Χαρίτσης Αλέξανδρος (Αλέξης), Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Τσοκάνης Χρήστος, Στολτίδης Λεωνίδας, Κομνηνάκα Μαρία, Μεταξάς Κωνσταντίνος Βασίλειος, Γραμμένος Βασίλειος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Κεφαλά Γεωργία (Τζώρτζια) και Παπαϊωάννου Αρετή.

**ΜΑΡΙΑ ΑΝΤΩΝΙΟΥ (Προεδρεύουσα της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης  με τίτλο «Ενσωμάτωση της Οδηγίας (ΕΕ) 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών».

Στη συνεδρίαση παρίσταται ο Υπουργός Ανάπτυξης, κ. Κωνσταντίνος Σκρέκας.

Ως προς τον προγραμματισμό των επόμενων συνεδριάσεων, η πρότασή μου είναι να συνεχίσουμε την επεξεργασία του σχεδίου νόμου, αύριο, Παρασκευή 22 Σεπτεμβρίου, με δύο συνεδριάσεις. Ώρα 10.00΄, για την ακρόαση των εξωκοινοβουλευτικών προσώπων και ώρα 12.00΄, για την κατ’ άρθρο συζήτηση.

Η επεξεργασία του νομοσχεδίου θα ολοκληρωθεί με τη β’ ανάγνωση, την Τρίτη 26 Σεπτεμβρίου και ώρα 16.00΄. Οι συνεδριάσεις θα διεξαχθούν στην αίθουσα Γερουσίας.

Στο σημείο αυτό, θα ήθελα οι Εισηγητές και Ειδικοί Αγορητές να προτείνουν τους φορείς που θα κληθούν αύριο.

Θα ήθελα να σας ενημερώσω ότι, με την από 14/09/2023 απόφαση της Διάσκεψης των Προέδρων, η ακρόαση των εξωκοινοβουλευτικών προσώπων θα γίνεται, πλέον, δια ζώσης, ενώ σε περίπτωση αδυναμίας προσέλευσης, θα διευκολύνεται η συμμετοχή τους στη διαδικασία μέσω υπηρεσιών τηλεδιάσκεψης Webex. Αυτή είναι και η πρόβλεψη του Κανονισμού της Βουλής, άρθρο 38, στην οποία επανερχόμαστε μετά την άρση των τελευταίων μέτρων που είχαμε λάβει στο πλαίσιο λειτουργίας της Βουλής σε συνθήκες πανδημίας.

Οι προτάσεις για τους φορείς, παρακαλώ, να κατατεθούν και γραπτώς στη Γραμματεία της Επιτροπής, ώστε να καταρτιστεί ο σχετικός κατάλογος, τον οποίο θα αναγνώσω στη συνέχεια.

Ερχόμαστε, λοιπόν, στον κύκλο των τοποθετήσεων των Εισηγητών και των Ειδικών Αγορητών για να προτείνουν φορείς.

Τον λόγο έχει η Εισηγήτρια της Πλειοψηφίας, κυρία Σέβη Βολουδάκη, να προτείνει τους φορείς που θα κληθούν στην αυριανή συνεδρίαση.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ (Εισηγήτρια της Πλειοψηφίας):** Προτείνουμε τον Πρόεδρο της Ολομελείας των Δικηγορικών Συλλόγων, τον Συμβολαιογραφικό Σύλλογο, το Οικονομικό Επιμελητήριο, την ΕΛΤΕ, την ΑΑΔΕ, τον ΕΦΚΑ, ΓΣΕΕ και τον Σύνδεσμο Ανωνύμων Εταιρειών και Εταιρειών Περιορισμένης Ευθύνης.

**ΜΑΡΙΑ ΑΝΤΩΝΙΟΥ (Προεδρεύουσα της Επιτροπής):** Τον λόγο έχει ο Εισηγητής της Μειοψηφίας, κ. Ιωάννης Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ (Εισηγητής της Μειοψηφίας):** Οι προτάσεις μας συμπεριλαμβάνονται σε αυτές που ανέφερε η προλαλήσασα, οπότε είμαστε εντάξει.

**ΜΑΡΙΑ ΑΝΤΩΝΙΟΥ (Προεδρεύουσα της Επιτροπής):** Τον λόγο έχει ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Γεώργιος Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Θα προσθέσουμε τη ΓΣΕΒΕΕ στον κατάλογο. Συμφωνούμε με τις υπόλοιπες προτάσεις.

**ΜΑΡΙΑ ΑΝΤΩΝΙΟΥ (Προεδρεύουσα της Επιτροπής):** Η Ειδική Αγορήτρια της Κ.Ο. του Κ.Κ.Ε., κυρία Μαρία Κομνηνάκα, είναι μέσω Webex και μας ενημέρωσε ότι δεν έχει προτάσεις.

O Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», κ. Κωνσταντίνος Χήτας, είναι στη Διάσκεψη των Προέδρων και, επίσης, δήλωσε ότι είναι καλυμμένος με τους φορείς τους οποίους έχουμε πει.

Τον λόγο ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Ιωάννης Δημητροκάλλης.

**ΙΩΑΝΝΗΣ ΔΗΜΗΤΡΟΚΑΛΛΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Είμαστε καλυμμένοι με τους φορείς.

**ΜΑΡΙΑ ΑΝΤΩΝΙΟΥ (Προεδρεύουσα της Επιτροπής):** Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Νικόλαος Βρεττός.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Και εμείς, κυρία Πρόεδρε, καλυφθήκαμε.

**ΜΑΡΙΑ ΑΝΤΩΝΙΟΥ (Προεδρεύουσα της Επιτροπής):** Τον λόγο έχει ο κ. Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ:** Απλά, κυρία Πρόεδρε, να επιβεβαιώσουμε κι εμείς ότι συμφωνούμε και είμαστε καλυμμένοι με τους φορείς.

**ΜΑΡΙΑ ΑΝΤΩΝΙΟΥ (Προεδρεύουσα της Επιτροπής):** Τον λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ», κυρία Γεωργία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Κυρία Πρόεδρε, εμείς θα θέλαμε την Ομοσπονδία Ιδιωτικών Υπαλλήλων Ελλάδος, τον Σύνδεσμο Ιδιωτικών Υπαλλήλων Ανωνύμων Εταιριών, το Εργατικό Κέντρο Πειραιά και το Εργατικό Κέντρο Λάρισας.

**ΜΑΡΙΑ ΑΝΤΩΝΙΟΥ (Προεδρεύουσα της Επιτροπής):** Εισερχόμαστε στον κύκλο των τοποθετήσεων των Εισηγητών και των Ειδικών Αγορητών.

Ο χρόνος ομιλίας προσδιορίζεται στα 15 λεπτά για τον καθένα και την καθεμία. Όποιος άλλος συνάδελφος επιθυμεί να λάβει τον λόγο, παρακαλώ, να ενημερώσει τη Γραμματεία της Επιτροπής.

Εδώ θέλω να δώσω τον λόγο, αν δεν έχουν πρόβλημα οι υπόλοιποι συνάδελφοι, στον Ειδικό Αγορητή, τον κύριο Νικητιάδη, που μας κατέθεσε ότι έχει κάτι έκτακτο και πρέπει να παραστεί.

Τον λόγο έχει ο κ. Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Το ΠΑΣΟΚ – ΚΙΝΗΜΑ ΑΛΛΑΓΗΣ προσεγγίζει πάντα με θετικό τρόπο τις κυρώσεις Διεθνών Συμβάσεων και εναρμόνιση των Οδηγιών στο ελληνικό δίκαιο, άρα, προσεγγίζουμε, κατ’ αρχήν, θετικά. Ωστόσο, για την ψήφιση, επιφυλασσόμαστε να τοποθετηθούμε στην Ολομέλεια.

**ΜΑΡΙΑ ΑΝΤΩΝΙΟΥ (Προεδρεύουσα της Επιτροπής):** Τον λόγο έχει η Εισηγήτρια της Πλειοψηφίας, κυρία Βολουδάκη.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ (Εισηγήτρια της Πλειοψηφίας):** Κύριε Υπουργέ, κύριε Γενικέ, κυρίες και κύριοι συνάδελφοι, με το προτεινόμενο νομοσχέδιο επιδιώκεται η αναμόρφωση του δικαίου των διασυνοριακών μετασχηματισμών κεφαλαιουχικών εταιρειών, σε συμμόρφωση με την Οδηγία 2121/2019, για την τροποποίηση της Οδηγίας 1132/2017, αναφορικά με τις διασυνοριακές μετατροπές, συγχωνεύσεις και διασπάσεις. Το υφιστάμενο νομοθετικό πλαίσιο του ν.3777/2009 καλύπτει μόνο το πεδίο των διασυνοριακών συγχωνεύσεων, ενώ όλοι οι υπόλοιποι εταιρικοί μετασχηματισμοί, μετατροπές και διασπάσεις δεν καλύπτονται καθόλου σε διασυνοριακό επίπεδο.

 Έρχεται, λοιπόν, το παρόν σχέδιο νόμου να επιλύσει συγκεκριμένα προβλήματα που έχουν προκύψει για τις διασυνοριακές μετατροπές και διασπάσεις κεφαλαιουχικών εταιρειών, καθώς η έλλειψη νομικού πλαισίου δεν ανταποκρίνεται στις διαμορφωθείσες νομολογιακά επιταγές για την ελευθερία εγκατάστασης εταιρειών, όπως αυτές απορρέουν από το άρθρο 54 της Συνθήκης για τη λειτουργία της Ευρωπαϊκής Ένωσης και έχουν πλέον αποτυπωθεί στις ρυθμίσεις της Οδηγίας 2121/2019, για την τροποποίηση της Οδηγίας 1132/2017, όσον αφορά τις διασυνοριακές μετατροπές, συγχωνεύσεις και διασπάσεις.

Επιπρόσθετα, το υφιστάμενο πλαίσιο για τους διασυνοριακούς μετασχηματισμούς υστερεί, πλέον, αδικαιολόγητα, σε συνοχή και πληρότητα, έναντι των ρυθμίσεων για τους εθνικούς μετασχηματισμούς και οδηγεί σε πολυδιάσπαση ρυθμίσεων και ανασφάλεια δικαίου, εμποδίζοντας την άσκηση της ελευθερίας εγκατάστασης, ενώ δεν παρέχει επαρκή προστασία των εργαζομένων, των πιστωτών, των μετόχων ή των εταίρων της μειοψηφίας εντός της εσωτερικής αγοράς.

Ερχόμαστε, τώρα, στους μακροπρόθεσμους στόχους του νομοσχεδίου.

Πρώτον, είναι η δημιουργία νέων ευκαιριών για τις κεφαλαιουχικές εταιρείες στην εσωτερική αγορά και η δυνατότητα προσαρμογής στις εκάστοτε συνθήκες, με τρόπο που δύναται να έχει θετικό αντίκτυπο στην οικονομική ανάπτυξη, τον αποτελεσματικό ανταγωνισμό, αλλά και την παραγωγικότητα.

Δεύτερον, τη δημιουργία μιας εσωτερικής αγοράς χωρίς εσωτερικά σύνορα για τις εταιρείες, η οποία θα συμβαδίζει και εξισορροπείται κατάλληλα, με την προστασία τόσο των εργαζομένων, όσο των πιστωτών και των μετόχων ή εταίρων.

Προχωρώντας στην κατ’ άρθρο ανάλυση του νομοσχεδίου, στο άρθρο 1 προσδιορίζεται ο σκοπός του σχεδίου νόμου. Δηλαδή, η άρση των περιορισμών στην ελευθερία εγκατάστασης των εταιρειών στην εσωτερική αγορά της Ευρωπαϊκής Ένωσης μέσω της ρύθμισης των διασυνοριακών μετασχηματισμών, καθώς και η προστασία των ενδιαφερόμενων μερών, ιδίως των εργαζομένων, πιστωτών, μετόχων και εταίρων.

Στο άρθρο 2 προσδιορίζεται το αντικείμενο του υπό συζήτηση νομοσχεδίου, το οποίο είναι η ορθολογική συστηματοποίηση του δικαίου εταιρικών μετασχηματισμών σε ένα ενιαίο νομοθέτημα, μέσω της συμπλήρωσης του υφιστάμενου ρυθμιστικού πλαισίου, το οποίο, μέχρι σήμερα, αφορούσε μόνο σε διασυνοριακές συγχωνεύσεις, με ρυθμίσεις οι οποίες θα αφορούν σε διασυνοριακές διασπάσεις και μετατροπές κεφαλαιουχικών εταιρειών.

Με το άρθρο 3, προστίθεται Κεφάλαιο ΙΑ’ στο μέρος Β’ του ν.4601/2019, προκειμένου να προστεθούν τα άρθρα περί διασυνοριακής συγχώνευσης κεφαλαιουχικών εταιρειών.

Συγκεκριμένα, στο άρθρο 53, προστίθενται τα σχετικά με το πεδίο εφαρμογής, τους ορισμούς, το κοινό σχέδιο διασυνοριακής συγχώνευσης, τη δημοσιότητα, την έκθεση του διοικητικού συμβουλίου ή των διαχειριστών προς τους μετόχους ή εταίρους και τους εργαζόμενους, την έκθεση ανεξάρτητων εμπειρογνωμόνων, την έγκριση από τη συνέλευση, την προστασία των μετόχων ή εταίρων και των πιστωτών, την ενημέρωση και διαβούλευση των εργαζομένων, τη συμμετοχή αυτών στη διοίκηση της προκύπτουσας από τη διασυνοριακή συγχώνευση εταιρείας, το πιστοποιητικό πριν από τη διασυνοριακή συγχώνευση, τη διαβίβαση του πιστοποιητικού πριν από αυτή, τον έλεγχο της νομιμότητας, την ημερομηνία έναρξης αποτελεσμάτων, την καταχώρηση και τα αποτελέσματά της.

Με το άρθρο 4, προστίθεται κεφάλαιο ΙΒ’ στο μέρος Γ’ του ν.4601/2019, προκειμένου να προστεθούν τα άρθρα περί διασυνοριακής διάσπασης κεφαλαιουχικών εταιρειών.

Στο άρθρο 103 συγκεκριμένα, προστίθενται, όπως και πριν, τα σχετικά με τη διασυνοριακή διάσπαση κεφαλαιουχικών εταιρειών, ακριβώς όπως στο σχετικό άρθρο για τη διασυνοριακή συγχώνευση.

Με το άρθρο 5, προστίθεται κεφάλαιο Ζ΄ στο μέρος Δ΄ του ν.4601/2019, προκειμένου να προστεθούν τα άρθρα περί διασυνοριακής μετατροπής εταιρειών και, συγκεκριμένα, στο άρθρο 139, προστίθενται τα σχετικά με τη διασυνοριακή μετατροπή των κεφαλαιουχικών εταιρειών, ακριβώς όπως στα σχετικά άρθρα για τη διασυνοριακή συγχώνευση και διάσπαση.

Με τα άρθρα 6 και 7, ρυθμίζονται τα ζητήματα που αφορούν στη δημοσίευση του σχεδίου σύμβασης συγχώνευσης ή διάσπασης, αντίστοιχα, με την κατάργηση της πρόβλεψης για τη δημοσίευση αυτών στην ιστοσελίδα της εταιρείας ως εναλλακτικού τρόπου κάλυψης της σχετικής απαίτησης. Ορίζεται, λοιπόν, ότι το μόνο σημείο υποχρεωτικής δημοσίευσης του σχεδίου σύμβασης συγχώνευσης ή διάσπασης είναι πια το Γενικό Εμπορικό Μητρώο.

Με τα άρθρα 8, 9 και 10 καταργείται η απαίτηση προηγούμενης έγκρισης του, κατά τόπον, αρμόδιου Περιφερειάρχη, όπως γινόταν μέχρι τώρα, για τη συγχώνευση διάσπαση ή μετατροπή, αντίστοιχα, ανωνύμων και ευρωπαϊκών εταιρειών, που έχουν την καταστατική τους έδρα στην οικεία Περιφέρεια της χώρας, καθώς, πια, η σχετική αρμοδιότητα ελέγχου μεταφέρεται στις υπηρεσίες του Γενικού Εμπορικού Μητρώου.

Με το άρθρο 13, προστίθεται άρθρο εξουσιοδοτικών διατάξεων στον ν.4601/2019, για το μέρος που αφορά σε εταιρικούς μετασχηματισμούς. Οι εξουσιοδοτικές διατάξεις αφορούν στον λεπτομερή προσδιορισμό των στοιχείων και των δικαιολογητικών που υποβάλλουν οι ενδιαφερόμενοι για τη διενέργεια των ελέγχων του ίδιου νόμου και τη διαδικασία υποβολής τους, καθώς και η διαδικασία αυτεπάγγελτης αναζήτησής τους από τα όργανα της αρμόδιας υπηρεσίας της διοίκησης.

Άλλο πολύ σημαντικό είναι το άρθρο 15, με το οποίο παρατείνονται οι προθεσμίες διεξαγωγής των γενικών συνελεύσεων κατά 50 ημερολογιακές ημέρες, προκειμένου οι επαγγελματίες λογιστές, φοροτεχνικοί να διευκολυνθούν στο έργο τους που, πρόσκαιρα, έχει επιβαρυνθεί υπέρμετρα λόγω της ταυτόχρονης λήξης της προθεσμίας υποβολής φορολογικών δηλώσεων.

Δεν θα σταθώ σε άλλα άρθρα που αφορούν είτε καταργούμενες διατάξεις ή έναρξη ισχύων, τα οποία δεν χρήζουν περαιτέρω ανάλυσης.

Σας ευχαριστώ πολύ.

**ΜΑΡΙΑ ΑΝΤΩΝΙΟΥ (Προεδρεύουσα της Επιτροπής)**: Να ενημερώσω το Σώμα όσον αφορά τους φορείς, για να μπορέσουν να κληθούν αύριο. Ολομέλεια Δικηγορικών Συλλόγων Ελλάδας, Συμβολαιογραφικοί Σύλλογοι, Οικονομικό Επιμελητήριο Ελλάδας, ΕΛΤΕ, Σύνδεσμος ΑΕΒΕ, ΑΑΔΕ, ΕΦΚΑ, ΓΣΕΕ, ΓΣΕΒΕΕ.

Έχουν προσκληθεί από την Πλεύση Ελευθερίας Εργατικά Κέντρα Πειραιά και Λάρισας κι επειδή, κυρία συνάδελφε, είναι μέσα στο κομμάτι της ΓΣΕΕ, θέλω να ρωτήσω εάν θέλετε να προσκληθούν χωριστά.

Ομοσπονδία Ιδιωτικών Υπαλλήλων Ελλάδας και Σύνδεσμος Ιδιωτικών Υπαλλήλων Ανωνύμων Εταιρειών.

Αυτοί είναι οι φορείς που θα προσκληθούν. Απλά, κάνω μια επισήμανση ότι τα Εργατικά Κέντρα Πειραιά και Λάρισας εκπροσωπούνται ήδη από τη ΓΣΕΕ.

**ΑΡΕΤΗ ΠΑΠΑΪΩΑΝΝΟΥ**: Θα θέλαμε να προσκληθούν εάν δεν δημιουργείται πρόβλημα. Επιμένουμε.

**ΜΑΡΙΑ ΑΝΤΩΝΙΟΥ (Προεδρεύουσα της Επιτροπής)**: Κυρία Παπαϊωάννου, εντάξει, θα προσκληθούν όπως επιθυμείτε. Θα πάμε στους 12 φορείς, αν και ο Κανονισμός προβλέπει 10.

**ΑΡΕΤΗ ΠΑΠΑΪΩΑΝΝΟΥ**: Ευχαριστούμε πολύ.

**ΜΑΡΙΑ ΑΝΤΩΝΙΟΥ (Προεδρεύουσα της Επιτροπής)**: Τον λόγο έχει ο Εισηγητής της Μειοψηφίας, κ. Ιωάννης Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ (Εισηγητής της Μειοψηφίας):** Κύριε Υπουργέ, κυρίες και κύριοι συνάδελφοι, συζητούμε σήμερα επί της ενσωμάτωσης της Ευρωπαϊκής Οδηγίας 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου του 2019 για την τροποποίηση της Οδηγίας 2017/1132, όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών.

Ο ΣΥΡΙΖΑ - Προοδευτική Συμμαχία τάσσεται, εξ αρχής, υπέρ της ενσωμάτωσης που αφορά, μεταξύ άλλων, την επικαιροποίηση του ν.4601/2019 αναφορικά με το ελάχιστο περιεχόμενο του κοινού σχεδίου διασυνοριακής συγχώνευσης που καταρτίζεται από τα διαχειριστικά όργανα των εταιρειών που μετέχουν στη συγχώνευση, την έκθεση που συντάσσεται από το διοικητικό συμβούλιο ή τους διαχειριστές προς τους μετόχους ή εταίρους και τους εργαζόμενους και την έκθεση των ανεξάρτητων εμπειρογνωμόνων περί των συνεπειών της διασυνοριακής συγχώνευσης, την προστασία των μετόχων ή εταίρων που καταψήφισαν το σχέδιο διασυνοριακής συγχώνευσης, τη χορήγηση στις ημεδαπές εταιρείες που μετέχουν στη διασυνοριακή συγχώνευση σχετικού πιστοποιητικού, τον ορισμό του ΓΕΜΗ ως το μόνο στοιχείο υποχρεωτικής δημοσίευσης των σχεδίων σύμβασης συγχώνευσης ή διάσπασης διασυνοριακών κεφαλαιουχικών εταιρειών.

Παράλληλα, παρατίθεται μια σειρά τεχνικής φύσης ρυθμίσεων σχετικά με θέματα που άπτονται τις διασυνοριακές διασπάσεις ή μετατροπές κεφαλαιουχικών εταιρειών, όπως. μεταξύ άλλων. το πλαίσιο των διαδικασιών και διατυπώσεων της διασυνοριακής διάσπασης ή μετατροπής που διέπεται από το ελληνικό δίκαιο, το ελάχιστο περιεχόμενο και οι όροι δημοσιότητας του κοινού σχεδίου διασυνοριακής διάσπασης ή μετατροπής, η έκθεση εμπειρογνωμόνων επί του σχεδίου της σύμβασης διασυνοριακής διάσπασης ή μετατροπής, το πλαίσιο προστασίας των πιστωτών της ημεδαπής διασπώμενης ή μετατρεπόμενης εταιρείας που συμμετέχει στη διασυνοριακή διάσπαση ή μετατροπή, οι όροι συμμετοχής των εργαζομένων στη διοίκηση των αναφερόμενων εταιρειών, η διενέργεια προληπτικού ελέγχου νομιμότητας της διαδικασίας διασυνοριακής διάσπασης ή μετατροπής.

Πρόκειται για διατάξεις συνυφασμένες με την πορεία εναρμόνισης της ελληνικής με την ευρωπαϊκή οικονομική και επιχειρηματική πραγματικότητα.

Θα ήθελα, όμως, να εκμεταλλευτώ την ευκαιρία της σημερινής συζήτησης, προκειμένου να επεκταθώ και στα ζητήματα της καθημερινότητας. Της σκληρής και δύσκολης, πολλές φορές, καθημερινότητας που βιώνουν νοικοκυριά και επιχειρήσεις εξαιτίας της ανεξέλεγκτης ακρίβειας και αισχροκέρδειας.

Πρόσφατα, ο Πρόεδρος της Επιτροπής Ανταγωνισμού και εκλεκτός και προσωπική επιλογή του κ. Μητσοτάκη, ο κ. Λιανός, ανέφερε σε δημόσια παρέμβασή του και θα αναγνώσω αυτολεξεί: «Η ακρίβεια και η αύξηση του κόστους ζωής είναι το νούμερο ένα πρόβλημα - προτεραιότητα σήμερα, σύμφωνα με σημερινή δημοσκόπηση και εμείς περιμένουμε ακόμα να προχωρήσουν οι προσλήψεις στην Επιτροπή Ανταγωνισμού που είχαν προγραμματιστεί για το 2021 και το 2022 και για τις οποίες υπάρχουν ήδη οι πόροι. Ας περιορίσουμε, επιτέλους, τις γραφειοκρατικές αγκυλώσεις και ας δώσουμε, ουσιαστικά πλέον, τα εργαλεία στις Ανεξάρτητες Αρχές να προχωρήσουν οι ίδιες άμεσα τις διαδικασίες για τις προσλήψεις που έχουν εγκριθεί και προγραμματιστεί πριν δύο έτη. Τις χρειαζόμαστε περισσότερο από ποτέ».

Από την απαρχή του ράλι των ανατιμήσεων, είχαμε τονίσει ότι βασικό μέλημα της Κυβέρνησης όφειλε να είναι η πάταξη της αισχροκέρδειας μέσω της ενίσχυσης των ελεγκτικών μηχανισμών και αυτή ακριβώς την πρόταση, την παραίνεση του ΣΥΡΙΖΑ - Προοδευτική Συμμαχία, ήρθε σήμερα, μετά από δύο χρόνια, να προσυπογράψει και ο κ. Λιανός και γεννώνται συγκεκριμένα ερωτήματα στα οποία οφείλετε να απαντήσετε. Αφού βρισκόμαστε σε πόλεμο απέναντι στην ακρίβεια, όπως επανειλημμένα έχει αναφερθεί, η Κυβέρνηση δεν όφειλε να προσδώσει έμφαση στην ενδυνάμωση Ανεξάρτητων Αρχών, όπως η Επιτροπή Ανταγωνισμού;

Πώς αλλιώς πιστεύει κανείς ότι θα περιοριστούν οι αθέμιτες πρακτικές που έχουν παγιωθεί εξαιτίας της αδιαφορίας και της ανικανότητας της Κυβέρνησης της Νέας Δημοκρατίας στην αγορά; Με το να τους φοβερίζει ο κ. Υπουργός, ο κ. Σκρέκας, όπως έκανε ο προκάτοχός του, κ. Γεωργιάδης, από τους τηλεοπτικούς σταθμούς, λέγοντας, μετά από δύο χρόνια ανεξέλεγκτης αισχροκέρδειας, ότι όποιος παρανομήσει, θα το πληρώσει ακριβά; Πώς ισχυρίζεστε ότι θα καταπολεμήσετε αυτές τις πρακτικές; Με τον σχεδιασμό και την ενεργοποίηση ειδικής εφαρμογής App, για την υποβολή καταγγελιών και μέσω κινητού τηλεφώνου;

Πραγματικά, αν το θέμα ήταν ότι έλειπαν τα στοιχεία, τα δεδομένα για να τεκμηριώσετε το όργιο της αισχροκέρδειας και της αφαίμαξης που υφίστανται τα εισοδήματα των πολιτών και μας έλειπε το App για να το επιβεβαιώσουμε αυτό; Χρειαζόμαστε και App για να πιστοποιήσουμε το αν εμφανίζονται φαινόμενα αισχροκέρδειας στο κόστος της ηλεκτρικής ενέργειας το προηγούμενο χρονικό διάστημα, στα καύσιμα ή στα σούπερ μάρκετ; Δεν είναι αρκετά όσα λέει, για παράδειγμα, έρευνα της Επιτροπής Ανταγωνισμού;

Πριν μπείτε στη διαδικασία κατασκευής της εφαρμογής, θα ήθελα να παραθέσω στοιχεία από δημοσίευμα της εφημερίδας Καθημερινής, με τίτλο «Καλπάζει ο πληθωρισμός της απληστίας. Εύκολα αυξάνονται, δύσκολα πέφτουν οι τιμές». Δημοσίευμα στις 5 Σεπτεμβρίου του 2023.

Από την έρευνα αγοράς που πραγματοποίησε στα ηλεκτρονικά σουπερμάρκετ της Ελλάδας και 17 ακόμη χωρών-μελών της Ευρωπαϊκής Ένωσης, προκύπτουν τα εξής για τις τιμές και θέλω να αναφερθώ σε ένα εκ των βασικότερων προϊόντων για τη διατροφή όλων.

Από τη σύγκριση των υψηλότερων τιμών σε κάθε χώρα, η Ελλάδα είναι η δεύτερη ακριβότερη, με 2,22 ευρώ ανά λίτρο, μετά την Εσθονία, όσον αφορά το φρέσκο γάλα χαμηλών λιπαρών.

Το επίπεδο του πληθωρισμού στην Ελλάδα στο ως άνω προϊόν ήταν, τον Ιούνιο του 2023, στο 12,8%.

Επίσης, σύμφωνα με την Επιτροπή Ανταγωνισμού, αν και οι τιμές παραγωγού βρίσκονταν, τον Ιούνιο του 2023, σε χαμηλότερα επίπεδα σε σύγκριση με ένα έτος πριν, η μείωση της τιμής δεν έχει μεταφερθεί στον καταναλωτή, ούτε καν σταδιακά. Και ποιο είναι το μήνυμα, το οποίο αποστέλλεται σε όσους αισχροκερδούν, εδώ και δυο χρόνια; «Τρέμετε, έρχεται το App», ενώ αγνοείτε τις προτάσεις της Αξιωματικής Αντιπολίτευσης, αλλά και άλλων Κομμάτων της Αντιπολίτευσης, αγνοείτε ακόμη και τον εκλεκτό σας για την Επιτροπή Ανταγωνισμού, αγνοείτε, ουσιαστικά, τους πάντες.

Κλείνω, λέγοντας, για ποιο λόγο συμβαίνει αυτό. Γιατί είναι προφανές ότι εξυπηρετείτε συγκεκριμένα συμφέροντα και αδιαφορείτε για τη συντριπτική πλειοψηφία των συμπολιτών μας, γι’ αυτό τον λόγο και δεν εφαρμόζετε τα μέτρα, τα οποία έχουν προταθεί, τουλάχιστον από την πλευρά μας, εδώ και δύο χρόνια.

Κυρία Πρόεδρε, για να κλείσω, επαναλαμβάνω ότι όσον αφορά την ενσωμάτωση της Οδηγίας, θα την υπερψηφίσουμε.

**ΜΑΡΙΑ ΑΝΤΩΝΙΟΥ (Προεδρεύουσα της Επιτροπής):** Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Το Υπουργείο φέρνει ένα νομοσχέδιο που έχει να κάνει με ενσωμάτωση στην εθνική έννομη τάξη της ευρωπαϊκής Οδηγίας για τις διασυνοριακές μετατροπές, συγχωνεύσεις και τις διασπάσεις των κεφαλαιουχικών εταιρειών. Οι εταιρικοί αυτοί σχηματισμοί που προωθούνται από την Ευρωπαϊκή Ένωση στα πλαίσια της ενιαίας Ευρωπαϊκής Ένωσης, στην οποία υπάγεται και η ελευθερία εγκατάστασης εταιρειών και ως βάση για το Δίκαιο αυτού του εμπορικού μετασχηματισμού, αναφέρεται η συνεργασία, η αναδιάρθρωση διαφόρων εταιρειών από διαφορετικές χώρες, έτσι ώστε να γίνει πιο ανταγωνιστική η Ευρωπαϊκή Ένωση. Σε επίπεδο ενσωμάτωσης, η εθνική νομοθεσία προβλέπει σχετικά με τους συνοριακούς μετασχηματισμούς που γίνονται μέσω συγχώνευσης, ενώ, τώρα, εδώ, το νομοσχέδιο εισάγει τη διάσπαση και τη μετατροπή ως επιπλέον μορφές διασυνοριακού μετασχηματισμού.

Η αλήθεια είναι ότι οι σύγχρονες συναλλαγές, είναι η εξέλιξη της τεχνολογίας, η διασυνοριακή συνεργασία και η επικοινωνία επιτάσσουν τις εταιρείες να μη μένουν πίσω, να είναι ανταγωνιστικές και να είναι και εξωστρεφείς. Επιτάσσουν, όμως, και κάτι ακόμη, την υποχρέωση της Ευρωπαϊκής Ένωσης, αλλά και την υποχρέωση της πολιτείας, να θεσπίσουν ένα πλέγμα διατάξεων, ένα πλαίσιο κανόνων, που να προστατεύουν όλα τα μέρη, συμπεριλαμβανομένων των εργαζομένων και του εθνικού συμφέροντος.

Μια προστασία όχι μόνο επαρκής, αλλά να είναι ολοκληρωμένη, χωρίς εκπτώσεις σε δικαιώματα, χωρίς εκπτώσεις στην εθνική οικονομία και, φυσικά, στην επιχειρηματικότητα.

Σκοπός, λοιπόν, της Οδηγίας αποτελεί η ανταγωνιστικότητα της Ευρωπαϊκής Ένωσης, η ενίσχυση της οικονομικής της θέσης σε παγκόσμια κλίμακα, όπως προκύπτει από τη διευκόλυνση της συνεργασίας των εταιρειών που εδρεύουν σε διαφορετικά κράτη-μέλη. Η εσωτερική ενιαία αγορά, όπως ξέρουμε, περιλαμβάνει την ελευθερία κυκλοφορίας εμπορευμάτων, προσώπων, υπηρεσιών και κεφαλαίων.

Με το νομοσχέδιο, λοιπόν, που φέρνετε υποστηρίζετε ότι αναμορφώνετε και εκσυγχρονίζετε το δίκαιο των διασυνοριακών μετασχηματισμών σε κεφαλαιουχικές εταιρείες. Σύμφωνα με την Αιτιολογική Έκθεση, την οποία διαβάσαμε, η αναμόρφωση αυτή είναι απαραίτητη για να ανταποκριθεί το ρυθμιστικό πλαίσιο στις διαμορφωθείσες νομολογιακά επιταγές για την ελευθερία εγκατάστασης εταιρειών, όπως απορρέουν από το άρθρο 54 της Συνθήκης για τη Λειτουργία της Ευρωπαϊκής Ένωσης και έχουν αποτυπωθεί και στην Ευρωπαϊκή Οδηγία ΕΕ/2019/2121.

Στην ίδια Έκθεση αναφέρονται, μεταξύ άλλων, ως μακροπρόθεσμοι στόχοι των προτεινόμενων ρυθμίσεων, η δημιουργία νέων ευκαιριών για κεφαλαιουχικές εταιρείες στην εσωτερική αγορά και η δυνατότητα προσαρμογής στις εκάστοτε συνθήκες και, όλα αυτά, με τρόπο που δύναται να έχει ένα θετικό αντίκτυπο στην οικονομική ανάπτυξη, τον αποτελεσματικό ανταγωνισμό, αλλά, φυσικά, και την παραγωγικότητα.

Μιλάμε, λοιπόν, για ενίσχυση της ευρωπαϊκής οικονομικής πολιτικής, ενίσχυση της επιχειρηματικότητας και της ανταγωνιστικότητας Μιλάμε για επιχειρείν, μιλάμε για εξωστρέφεια, οικονομική ανάπτυξη και όλα αυτά στο πλαίσιο της Ευρωπαϊκής Ένωσης.

Τι γίνεται, όμως, στη χώρα μας; Αυτό είναι το ερώτημα, πόσο ανταγωνιστικές και πόσο εξωστρεφείς είναι οι ελληνικές επιχειρήσεις; Τα παραπάνω χαρακτηριστικά προϋποθέτουν και την επιβίωση μιας επιχείρησης. Ξεκινάμε, λοιπόν, από το πιο σημαντικό, το πώς θα επιβιώσει μια επιχείρηση.

Βέβαια και η ενίσχυση της επιχειρηματικότητας, προφανώς, και είναι θετική. Το ζήτημα, ξέρετε, είναι σε τι επίπεδο βρίσκεται η ελληνική επιχειρηματική δραστηριότητα. Αν πρέπει να ενσωματώνονται στην εθνική έννομη τάξη ευρωπαϊκές Οδηγίες, άλλο τόσο και περισσότερο, θα λέγαμε εμείς, πρέπει να διασφαλίζεται το εθνικό συμφέρον, το συμφέρον των Ελλήνων πολιτών και η ελληνική πραγματικότητα και η ελληνική επιχειρηματικότητα κάθε άλλο παρά ειδυλλιακή είναι.

Για όσους έστω λίγο επιχειρούν εκεί έξω, θα γνωρίζουν πάρα πολύ καλά τι συνθήκες επικρατούν. Οι επιχειρήσεις αντιμετωπίζουν μεγάλα σοβαρά οικονομικά προβλήματα, δυσκολεύονται πολλές από αυτές να εκπληρώσουν τις υποχρεώσεις τους, πολλές έχουν βάλει λουκέτο. Τα έχουμε ζήσει.

Το νομοσχέδιο αναφέρεται συγκεκριμένα σε κεφαλαιουχικές εταιρείες. Πόσες, όμως, είναι οι επιχειρήσεις που έχουν φύγει στο εξωτερικό και ποιο είναι το όφελος στην εθνική οικονομία όταν, ουσιαστικά, χάνουμε επιχειρήσεις; Γιατί, τις χάνουμε τις επιχειρήσεις. Οι νέες ρυθμίσεις έχουν ως βάση τους εταιρικούς μετασχηματισμούς και, προφανώς, η ευελιξία της αγοράς, η ελευθερία των συμβάσεων, η σύνθετη επιχειρηματική δραστηριότητα θα μπορούσαν να δώσουν ώθηση στην οικονομία.

Ο σκοπός, όμως, είναι από όλο αυτό το πλέγμα των διατάξεων και το όραμα, να αφορά, να έχει θετικό αποτύπωμα στις ελληνικές επιχειρήσεις.

 Με άλλα λόγια, δεν πρέπει η ενσωμάτωση ενωσιακών κανόνων, η θεσμοθετημένη αυτή ευελιξία στις επιχειρήσεις να έχει ως τελικό αποτέλεσμα, εκεί μην την πατήσουμε, τη συρρίκνωση της ελληνικής επιχειρηματικότητας ή ακόμα και να εξαφανιστεί υπό την ομπρέλα, για παράδειγμα, ενός μεγάλου πολυεθνικού ομίλου ή μιας μεγάλης επιχείρησης.

Ποιο είναι, αλήθεια, το όφελος;

Πώς λειτουργεί ο ανταγωνισμός όταν, για παράδειγμα, ξεπουλιούνται εθνικές επιχειρήσεις σε ξένες επιχειρήσεις, υπό το πρίσμα του διασυνοριακού μετασχηματισμού;

Τέτοιες πρακτικές, είτε εντός είτε εκτός εισαγωγικών, όχι μόνο δεν οδηγούν στην ανάπτυξη της ανταγωνιστικότητας, αλλά οδηγούν σε ολιγοπώλια, σε υπέρμετρες συγκεντρώσεις στην αγορά και σε περαιτέρω κλυδωνισμούς σε αυτήν. Όλα αυτά είναι εις βάρος όχι μόνο της ελληνικής επιχειρηματικότητας, αλλά και των καταναλωτών.

Επειδή μιλάμε για αγορά, δεν χρειάζεται να επισημάνω ότι η μειονεκτική θέση των ελληνικών επιχειρήσεων φαίνεται και από το ότι τα ξένα προϊόντα, αμφιβόλου ποιότητας και πολλές φορές επικίνδυνα, έχουν κατακλύσει την ελληνική αγορά. Όταν τα μαγαζιά πουλάνε προϊόντα από την Κίνα ή την Τουρκία, όταν τα σούπερ μάρκετ έχουν γεμίσει τα ράφια τους από αλλοδαπά προϊόντα, όταν πουλάνε κρεμμύδια από την Ινδία, το καταλαβαίνετε, το ερώτημα που προκύπτει είναι πού είναι η ανταγωνιστικότητα των ελληνικών προϊόντων;

Μέσα σε όλο αυτό το κλίμα, είναι επόμενο η ανταγωνιστικότητα της χώρας να έχει μια πτωτική πορεία, δεν παράγει, έχει «μαλλιάσει η γλώσσα μας» στον τομέα αυτό, αλλά εισάγει σχεδόν τα πάντα.

Λέτε ότι στηρίζετε, ως Κυβέρνηση, ως Υπουργείο, τις ελληνικές επιχειρήσεις και ότι προωθείτε την εξωστρέφεια της χώρας γενικότερα. Πώς, όμως, στηρίζει η Πολιτεία, πραγματικά και ουσιαστικά, την ελληνική επιχειρηματικότητα;

Το σύγχρονο, λοιπόν, επιχειρηματικό περιβάλλον είναι πιο σύγχρονο, είναι πιο περίπλοκο, είναι πιο απαιτητικό και οι επιχειρήσεις βρίσκονται διαρκώς σε έναν αγώνα δρόμου. Θέλουν να ανταποκριθούν στις ολοένα αυξανόμενες προκλήσεις και απαιτήσεις και τις υποχρεώσεις και τα βάρη που καλούνται να σηκώσουν. Οι υποχρεώσεις είναι πολλές- το είπα και πριν- δυσβάστακτες, άνισες και αδυσώπητες πολιτικές, εμμένουν σε ένα μονοθεματικό τουρισμό, τις χαρακτηρίζουν οι φοροεισπρακτικοί μηχανισμοί, τα πρόστιμα, τα οποία είναι εξουθενωτικά, ο αποκλεισμός χρηματοδότησης στις περισσότερες και, πραγματικά, επί της ουσίας, σε αυτούς που το έχουμε ανάγκη περισσότερο.

Είδαμε, εξάλλου, και πώς στηρίξατε και τον ελληνικό τουρισμό και τις τουριστικές επιχειρήσεις όταν η Τουρκία, για παράδειγμα, κατοχύρωσε το «Turkaegean» ως εμπορικό σήμα στην Ευρωπαϊκή Ένωση, τον Δεκέμβριο του 2021 και η Κυβέρνηση δεν είχε ιδέα για το τι συνέβαινε για πάρα πολύ καιρό και όσες φορές και να έχουμε θέσει το θέμα αυτό, κανείς δεν μας έχει απαντήσει είτε από το Υπουργείο, ο προκάτοχός σας, είτε εσείς τώρα. Έριξε, βέβαια, το φταίξιμο ο προκάτοχός σας τότε σε υπαλλήλους, ενώ, μόλις το Φεβρουάριο αυτού του έτους, πριν λίγους μήνες, κατατέθηκε αίτηση ακυρότητας, ενώ θα κάνει και κάποια χρόνια για να βγει η απόφαση. Καταλαβαίνετε ότι το παιχνίδι αυτό το χάσαμε.

Τι είναι, όμως, αυτό που χρειάζεται η χώρα μας για να αναπτυχθεί η εγχώρια επιχειρηματικότητα; Χρειάζεται πραγματική, ουσιαστική στήριξη των επιχειρήσεων, με πολλά μέσα χρηματοδότησης, μέσω μιας ολοκληρωμένης ανταγωνιστικής στρατηγικής, ενίσχυση των μικρομεσαίων επιχειρήσεων. Το γνωρίζετε ότι αυτές είναι η ραχοκοκαλιά της οικονομίας μας. Αλλαγή φορολογικού μοντέλου. Το έχουμε πει, είναι στο πρόγραμμά μας, το είπαμε και στις προγραμματικές μας δηλώσεις, τη δική μας πρόταση, με 15% flat tax σε φυσικά πρόσωπα και επιχειρήσεις. Να ξέρουν οι επιχειρήσεις από πριν πώς θα φορολογηθούν, να μην αλλάζουν οι φόροι κάθε τρεις και λίγο. Μια σταθερή φορολογική βάση είναι αυτή που θα ευνοήσει τόσο τη δημιουργία νέων επιχειρήσεων, αλλά να προσελκύσουμε και αυτές που έφυγαν στο εξωτερικό και είναι πάρα πολλές δυστυχώς.

Δεν χρειάζεται να επισημάνουμε ότι η ανάπτυξη και ο υγιής ανταγωνισμός συνεπάγονται αύξηση της απασχόλησης, συνεπάγονται ότι θα πέσουν οι δείκτες της ανεργίας που μαστίζει τη χώρα και κυρίως τους νέους μας και μαζί με την άρση της φυγής των εταιρειών, θα γυρίσουν πίσω και οι χιλιάδες νέοι που κατέφυγαν στο εξωτερικό- αν όχι όλοι, οι περισσότεροι.

Τι άλλο πρέπει να γίνει; Αλλαγή του παραγωγικού μοντέλου της χώρας. Η λεγόμενη «βαριά βιομηχανία» του τουρισμού έχει αποδειχτεί ότι δεν ισχύει. Δεν μπορεί η οικονομία της χώρας να βασίζεται αποκλειστικά σε παροχή υπηρεσιών. Ναι, είναι ένα σημαντικό κομμάτι, δεν είναι, όμως, βαριά βιομηχανία, είναι παροχή υπηρεσίας, πρέπει να παράγει πλούτο η χώρα μας, να μπορέσει να ανακάμψει πραγματικά και όχι, φυσικά, με δανεικά.

Είναι απαραίτητο, όμως, να ενισχυθεί και τώρα, μετά τις εξελίξεις, τις πολύ πολύ τραγικές και δυσάρεστες, η πρωτογενής παραγωγή, αλλά και ο τομέας της μεταποίησης προϊόντων και το θεσμικό πλαίσιο θα πρέπει να ενθαρρύνει και να προσελκύει τέτοιες δραστηριότητες και όχι να τις κάνει δύσκολες και δυσπρόσιτες. Ειδικά τώρα, λοιπόν, που ο αγροδιατροφικό τομέας έχει αποδεκατιστεί με τις φονικές πλημμύρες, αλλά και τις πυρκαγιές, πρέπει να στηριχθούν αγρότες, κτηνοτρόφοι, μελισσοκόμοι, φρουτοπαραγωγοί, οι αλιείς μας, εν πάση περιπτώσει, όλοι όσοι καταστράφηκαν.

Εδώ, λοιπόν, τίθεται θέμα επιβίωσης, δεν μπορούμε να μιλάμε για πραγματική ανταγωνιστικότητα όταν έχουν καταστραφεί αυτοί οι άνθρωποι. Εξάλλου, έτσι όπως είναι η κατάσταση, οι τιμές σε προϊόντα και αγαθά αυξάνονται κάθε μέρα- και το γνωρίζετε και εσείς πάρα πολύ καλά- η ύπαιθρος θα ερημώσει, με τον κίνδυνο της επισιτιστικής κρίσης να μεγαλώνει ακόμη περισσότερο και αν ο κόσμος δυσκολευόταν να αγοράσει βασικά είδη διατροφής μια φορά, τώρα, δεν θα μπορεί πλέον να τα πλησιάσει.

Καταλήγοντας, η «Ελληνική Λύση» στηρίζει την επιχειρηματικότητα, στηρίζει τον υγιή ανταγωνισμό, την εξωστρέφεια απόλυτα, όλα αυτά, όμως, δεν γίνονται από μόνα τους, ούτε εξαρτώνται αποκλειστικά από τους ανθρώπους της αγοράς. Είναι πολύ σημαντικό, η Πολιτεία να θεσπίσει και να εφαρμόσει ένα κανονιστικό πλαίσιο προσαρμοσμένο στις ανάγκες της χώρας μας. Μια δέσμη μέτρων και δράσεων που θα προάγει την ανταγωνιστικότητα και την παραγωγικότητα των ελληνικών επιχειρήσεων και της οικονομίας μας γενικότερα.

**ΜΑΡΙΑ ΑΝΤΩΝΙΟΥ (Προεδρεύουσα της Επιτροπής):** Τον λόγο έχει η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ, κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Αρχικά, θέλουμε, και μέσα από αυτή την Επιτροπή, να χαιρετίσουμε τους χιλιάδες απεργούς και χιλιάδες διαδηλωτές, που κατέκλυσαν το Σύνταγμα, απαντώντας πραγματικά στην Κυβέρνηση και στο αντεργατικό νομοσχέδιο-έκτρωμα, το οποίο, αυτήν τη στιγμή, συζητιέται στην Ολομέλεια. Απαντώντας, επίσης, και στην κοροϊδία της Κυβέρνησης που προσπάθησε να παρουσιάσει ως δώρο το δήθεν ξεπάγωμα των τριετιών, χωρίς, βέβαια, αυτές να έχουν αναδρομική ισχύ, όπως ζητάμε με τροπολογία που κατέθεσε το Κ.Κ.Ε. και χωρίς, βέβαια, αυτό στην πραγματικότητα να εξασφαλίζεται για το σύνολο των εργαζομένων. Και, βέβαια, πραγματικά, ήταν μια απεργία-απάντηση στην εγκληματική πολιτική που συνολικά βουλιάζει τα δικαιώματα, τις ζωές και τις περιουσίες του λαού στις λάσπες.

Οι χιλιάδες εργαζόμενοι και διαδηλωτές κατέκλυσαν το Σύνταγμα, γυρνώντας την πλάτη στην ξεπουλημένη ηγεσία της ΓΣΕΕ, η οποία, απέναντι σε αυτό το νομοσχέδιο-καρμανιόλα, δεν βρήκε να ψελλίσει ούτε λέξη. Και, βέβαια, ακολουθώντας τις εκατοντάδες δεκάδες Σωματεία και Ομοσπονδίες, που πήραν απόφαση για την απεργία, καλώντας, πραγματικά, τους εργαζόμενους να μην συμβιβαστούν με τον εργασιακό Μεσαίωνα.

Η σημερινή μέρα, με έναν τρόπο, είναι αποκαλυπτική των προτεραιοτήτων που θέτει και η ίδια η Κυβέρνηση, όπως βέβαια και η Ευρωπαϊκή Ένωση. Είναι χαρακτηριστικό το ότι συζητάμε και σήμερα στην Επιτροπή, αλλά και στην Ολομέλεια έρχεται ενσωμάτωση ευρωπαϊκών Οδηγιών, που βάζουν τη ζωή των εργαζομένων και τα δικαιώματά τους στην προκρούστεια κλίνη των απαιτήσεων των εργοδοτών. Μετατρέπουν τη ζωή των εργαζομένων σε λάστιχο, διότι στους εργαζόμενους υποτίθεται ότι παρουσιάζεται το δικαίωμα και η επιλογή να διαλέγουν για το αν θα δουλεύουν «ήλιο με ήλιο» και αν θα δουλεύουν με συμβάσεις μηδενικών ωρών χωρίς δικαιώματα, αντί να τους δοθεί η επιλογή και το δικαίωμα στη σταθερή δουλειά, με σταθερό μισθό και σταθερό ωράριο εργασίας.

Την ίδια στιγμή, σήμερα, στην Επιτροπή, φέρνετε μια ευρωπαϊκή Οδηγία που προωθεί, στην πραγματικότητα, μια σειρά διευκολύνσεις για τις επιχειρήσεις, για τον τρόπο που, με καλύτερους όρους, θα συγχωνεύονται, θα διευρύνονται και θα μετακινούνται, ανοίγοντας ταυτόχρονα κερκόπορτες για το τι θα γίνονται οι εργαζόμενοι αυτών των επιχειρήσεων.

Για όλα αυτά, θα τοποθετηθούμε αναλυτικότερα στις επόμενες συνεδριάσεις, διότι σήμερα υπάρχει τεχνική δυσκολία και ένα προσωπικό κώλυμα.

Όμως, πραγματικά, είναι ενδεικτικό και το ποια είναι η λογική της Κυβέρνησης στη νομοθέτησή της, όπως και το ποια είναι και η λογική των ευρωπαϊκών Οδηγιών. Την ίδια στιγμή που για τους εργαζόμενους νομοθετούνται και προτείνονται μια σειρά μέτρα πραγματικά «καρμανιόλα», για τις επιχειρήσεις γίνεται προσπάθεια, με κάθε τρόπο, να εξασφαλιστεί το βέλτιστο επενδυτικό περιβάλλον, ώστε να διευκολύνονται στη διασυνοριακή τους επιχειρηματική δραστηριότητα. Βέβαια, χωρίς να δείχνουν την ίδια έγνοια στους εργαζόμενους αυτών των επιχειρήσεων, για τα δικαιώματά τους και τους μισθούς τους.

Θα τοποθετηθώ αναλυτικότερα στις επόμενες συνεδριάσεις και με συγχωρείτε και για τη δυσκολία που έχω στη σύνδεση.

**ΜΑΡΙΑ ΑΝΤΩΝΙΟΥ (Προεδρεύουσα της Επιτροπής):** Τον λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Δημητροκάλλης.

**ΙΩΑΝΝΗΣ ΔΗΜΗΤΡΟΚΑΛΛΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κύριε Υπουργέ, κυρίες και κύριοι συνάδελφοι, ο μήνας αυτός ήταν γεμάτος με φερτά νομοσχέδια, ως επί το πλείστον, με υιοθετήσεις και εφαρμογές Οδηγιών της Ευρωπαϊκής Ένωσης, όπου, είτε διαφωνεί είτε συμφωνεί κάποιος, λίγη σημασία έχει, μιας και όταν δεν εφαρμόζονται από ένα κράτος-μέλος, έρχονται πρόστιμα από το Ευρωπαϊκό Δικαστήριο, εντελώς δημοκρατικά.

Στην αιτιολογία, διαβάζουμε ότι με το παρόν νομοσχέδιο αντιμετωπίζεται το πρόβλημα της ελευθερίας εγκατάστασης επιχειρήσεων στην Ένωση. Δηλαδή, διευκολύνεται περισσότερο η επέκταση των πολυεθνικών εταιρειών. Ειδικότερα, διευκολύνεται η διαδικασία συγχώνευσης, διάσπασης και μετακίνησης εταιρειών εντός της ενιαίας αγοράς. Παράλληλα, παρέχονται εγγυήσεις κατά της κατάχρησης και διασφαλίζεται η προστασία των δικαιωμάτων των εργαζομένων.

Αλήθεια, πώς ακριβώς διασφαλίζεται η προστασία των δικαιωμάτων των εργαζομένων; Αν, για παράδειγμα, η νέα εταιρεία αποφασίσει να συγχωνευθεί ή να κλείσει τις δραστηριότητες μιας από τις συμμετέχουσες εταιρείες; Δεν θα υπάρξει απώλεια θέσεων εργασίας; Πώς εξασφαλίζονται οι εργασιακές συνθήκες; Μια διασυνοριακή συγχώνευση μπορεί να οδηγήσει σε αλλαγές στις εργασιακές συνθήκες των εργαζομένων, όπως αλλαγές στους μισθούς, στα ωράρια εργασίας ή στα προνόμια.

Εν συνεχεία, θα ήθελα να σταθώ σε κάποια σημεία, από τα οποία προκύπτουν σημαντικά ζητήματα. Η Οδηγία αυτή, αρχικά, δεν περιλαμβάνει τις προσωπικές επιχειρήσεις, οι οποίες έχουν και αυτές, όμως, δικαίωμα στην ελευθερία εγκατάστασης στην Ένωση και στους διασυνοριακούς μετασχηματισμούς, όσο πολυεξελιγμένες, απαιτητικές συναλλαγές και ας είναι, για τέτοιου είδους εταιρείες.

Άλλο ζήτημα που δημιουργείται με την παρούσα Οδηγία είναι στις διασυνοριακές διασπάσεις, καθώς προβλέπεται μόνο διασυνοριακή διάσπαση με σύσταση καινούργιας εταιρείας και όχι διάσπαση με απορρόφηση, με τη δικαιολογία ότι είναι μια σύνθετη διαδικασία. Όμως, δεν διαφέρουν, στην ουσία, τα δύο είδη διάσπασης. Αναφέρομαι στο ζήτημα αυτό, καθώς ο Έλληνας νομοθέτης προβλέπει την εσωτερική διάσπαση με απορρόφηση, οπότε θα περιμέναμε να αναγνωρίζεται και η διασυνοριακή με βάση την αρχή της ισοδυναμίας.

Ένα άλλο ζήτημα είναι το δικαίωμα εξόδου των εταίρων που διαφωνούν με τον μετασχηματισμό. Το δικαίωμα αυτό επιβαρύνει τον μετασχηματισμό εφόσον οι εταίροι λαμβάνουν τις συμμετοχές τους. Οπότε, εάν εξέλθει μια μεγάλη μερίδα εταίρων, μπορεί να καταστήσουν τον μετασχηματισμό ασύμφορο. Στους εσωτερικούς μετασχηματισμούς, υπάρχει επιφυλακτικότητα σε σχέση με αυτό που ορίζει νομοθέτης στην Οδηγία 2019/2121, για τους διασυνοριακούς.

Επόμενο ζήτημα, που αξίζει να αναφερθούμε, είναι πως με την Οδηγία προβλέπεται πως, αφού πραγματοποιηθεί ο διασυνοριακός μετασχηματισμός, δεν μπορεί να ανατραπεί και του παρέχεται ασυλία. Όμως, για τους εσωτερικούς μετασχηματισμούς, και εδώ δεν ισχύει το ίδιο, αφού μπορεί η ακυρότητα να έχει περιοριστεί με τον ν.4601/2019, όμως, δεν έχει καταργηθεί. Στην Ευρωπαϊκή Ένωση, μόνο η Γερμανία έχει στο δίκαιό της την πλήρη ασυλία των εσωτερικών μετασχηματισμών. Όμως, εκεί υπάρχει το δικαστήριο, που είναι υπεύθυνο να δώσει το πράσινο φως, για να γίνει ο μετασχηματισμός.

Οπότε, υπάρχει ένας δικαστικός έλεγχος που διασφαλίζει τη διαδικασία.

Στην Ελλάδα, υπεύθυνο όργανο είναι το ΓΕΜΗ, που σημαίνει ότι δεν θα υπάρχει δικαστικός έλεγχος που θα μπορεί να αποτρέψει διενέργεια διασυνοριακού μετασχηματισμού και η μόνη προστασία που θα παρέχει το δικαστήριο θα είναι αποζημιωτική. Καλύτερα, λοιπόν, να μετονομάσουμε την 2019/2121 από «Ευρωπαϊκή Οδηγία» σε «Γερμανική Οδηγία» και επιφυλασσόμαστε για την Ολομέλεια για τα υπόλοιπα.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο Ειδικός Αγορητή της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Βρεττός.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Κύριε Υπουργέ, κυρίες και κύριοι συνάδελφοι, είχα ετοιμάσει και εγώ να διαβάσω κάποια κείμενα, ενημερωτικά, αιτιολογικά και να θέσω και ερωτήματα, αλλά θα δοκιμάσω, λίγο ανορθόδοξα, αν και Ορθόδοξοι το θρήσκευμα, να προσεγγίσω αυτό το νομοσχέδιο.

Θα ήθελα να πω ότι σε αυτή τη βιομηχανία, έτσι, αυτούς τους λίγους μήνες που είμαστε Βουλευτές χωρίς να έχουμε προηγούμενη εμπειρία, αν όλο το κοινοβουλευτικό έργο είναι αποκλειστικά διαθέσιμο ή υπηρετεί την εναρμόνιση των κοινοτικών Οδηγιών της Ευρωπαϊκής Ένωσης; Δηλαδή, αν, τελικά, σαν Κοινοβούλιο εδώ, βάζοντας στη ζυγαριά το να εναρμονιστούμε με τις κοινοτικές Οδηγίες, οι οποίες έχουν μια λογική, να τις υπερασπιστούμε, να τις εναρμονίσουμε, είμαστε μια Ένωση, έχουμε μια αμφίδρομη σχέση, δίνουμε, παίρνουμε και αν αυτό είναι καλό για την εθνική οικονομία που υπηρετεί τον λαό μας. Αν, τελικά, η μη εναρμόνιση δημιουργεί πρόβλημα, να πάμε στο δικαστήριο, να καταδικαστούμε με κάποια πρόστιμα και αν αυτά τα πρόστιμα αξίζει, κάποιες φορές, να τα καταβάλουμε, γιατί η μη εναρμόνιση θα δώσει περισσότερη εργασία, περισσότερες δουλειές, περισσότερη εξωστρέφεια στις ελληνικές επιχειρήσεις. Γιατί, αν, τελικά, αυτή η εναρμόνιση που έχει να κάνει με τις διασυνοριακές μετατροπές, συγχωνεύσεις και διασπάσεις των κεφαλαιουχικών εταιρειών, ωφελούνται τελικά επιχειρήσεις κεφαλαιουχικές εταιρείες που εδράζονται στην πατρίδα μας. Και αν, τελικά, ωφελούνται και εμείς να συμφωνήσουμε να εναρμονιστούμε. Αν δεν ωφελούνται, ποιος είναι ο λόγος να το κάνουμε; Περιμένω να δω ποιες θα είναι οι συνέπειες αν δεν το κάνουμε.

Γιατί λέω εγώ τώρα, αν υπάρχει μια κεφαλαιακή εταιρεία στην πατρίδα μας που φορολογείται με 22%, προφανώς, διασυνοριακά, δεν θέλει να μετεγκατασταθεί στη Γερμανία, που έχει μια φορολογία, νομίζω, από τις υψηλότερες που είναι, για να είμαι ακριβής θα χρησιμοποιήσω το taxheaven, στο 29,83% στα νομικά πρόσωπα.

Δεν συζητάμε για τη Μάλτα, η οποία έχει τον μεγαλύτερο συντελεστή φορολόγησης στα νομικά πρόσωπα, 35%, γιατί, προφανώς, δεν ξέρω πόσες κεφαλαιακές εταιρίες έχει ή η στόχευση η ελληνική έχει κάποιο αντικείμενο με το συγκεκριμένο νομοσχέδιο. Οι υπόλοιπες χώρες, δηλαδή, που βλέπουμε εμείς ανταγωνιστικές, αν ξεκινήσουμε από την Ουγγαρία, έχει φορολόγηση στα νομικά πρόσωπα 9%, στη γειτονική Βουλγαρία, 10%, στην Ιρλανδία, 12,5%, Κύπρος 12,5%, δηλαδή, όλες αυτές που, πριν μερικά χρόνια, τις θεωρούσαμε εξωχώριες ή χώρες όπου φιλοξενούνται offshore, σήμερα, με αυτό το νομοσχέδιο και οι λίγες εταιρείες που έχουν μείνει στην πατρίδα μας, στην ουσία, τους λέμε πηγαίνετε σε αυτές τις χώρες, έχετε καλύτερη φορολογική αντιμετώπιση.

Δηλαδή, αυτή η εναρμόνιση, κατά τη δική μας εκτίμηση, θα μπορούσε να ήταν και ενδιαφέρουσα, αλλά και αναγκαία, γιατί, πραγματικά, δεν είμαστε εναντίον της ελευθερίας εγκατάστασης των εταιριών, είναι μια δυνατότητα που θα πρέπει να είναι απρόσκοπτη προς όσους επιχειρούν, είτε σαν φυσικά είτε σαν νομικά πρόσωπα, όπως τώρα αυτά που συζητάμε, αλλά αν είχαμε έναν ενιαίο φορολογικό συντελεστή, οπότε, τότε, πραγματικά, αυτή η ελευθερία διακίνησης θα βοηθούσε και την ανταγωνιστικότητα της Ευρωπαϊκής Ένωσης και όχι τις δυνατότητες των μεγάλων εταιρειών, γιατί αυτές έχουν τη δυνατότητα να έχουν οργανωμένα λογιστήρια, να έχουν απεριόριστη χρηματοδότηση, να μπορούν να δημιουργούν συνθήκες τέτοιες, έτσι ώστε, με την πρώτη ευκαιρία, να μπορούν να μεταβιβάζουν, προς το συμφέρον των μετόχων τους, ή να αλλοιώνουν τις διαδικασίες όσον αφορά την οργάνωσή τους, προκειμένου να γίνονται ανταγωνιστικότερες στο παγκόσμιο γίγνεσθαι.

Επομένως, θεωρώ ότι, εφόσον ακούσουμε και τους φορείς που θα καλέσουμε εδώ για να ακούσουμε ποια είναι η γνώμη τους, έχει μεγάλο ενδιαφέρον να δούμε σε ποια σημεία ακριβώς η Οδηγία αυτή θεσπίζει διαδικασίες για τον έλεγχο της νομιμότητας αυτών των διασυνοριακών πράξεων έναντι, όπως είπα, των σχετικών εθνικών νομοθεσιών και καθιερώνει μια υποχρεωτική διαδικασία ελέγχου για την καταπολέμηση των καταχρήσεων. Η διαδικασία αυτή θα επιτρέπει στις Ελληνικές Αρχές να αναστέλλουν, και εδώ ερχόμαστε να δούμε κατά πόσο μπορούμε εμείς αυτό να το ελέγξουμε, να αναστέλλουν μια διασυνοριακή πράξη όταν πραγματοποιείται για καταχρηστικούς ή δόλιους σκοπούς, δηλαδή, όταν είναι σχεδιασμένη, ώστε να αποφύγει ή να καταστρατηγήσει το εθνικό ή ενωσιακό Δίκαιο ή για να εξυπηρετήσει εγκληματικούς σκοπούς.

Με αυτή την ευκαιρία, λέμε πόσο η πατρίδα μας, η χώρα μας, το οργανωμένο κράτος, αυτό που υπηρετούμε, έχει τη δυνατότητα να ελέγξει αυτή τη σημαντική, αν θέλετε, όχι μόνο για τους Έλληνες πολίτες, αλλά και για την παγκόσμια κοινότητα, να ελέγξει τις καταχρηστικές αυτές συμπεριφορές και να υπηρετήσει τον έλεγχο της νομιμότητας.

Αν θυμάστε και πρέπει όλοι να θυμούνται οι Έλληνες πολίτες, πριν 6 μήνες περίπου, έγινε το φοβερό ατύχημα στα Τέμπη. Οι συγγενείς των ανθρώπων που χάθηκαν, πέρασαν απ’ όλα, φαντάζομαι, τα κόμματα, πέρασαν και από το δικό μας και κατέθεσαν έναν φάκελο με έγγραφα, με αιτήματα, για να μάθουν για ποιο λόγο, τόσο άδικα, οι δικοί τους άνθρωποι χάθηκαν.

Ο φορέας διαχείρισης των σιδηροδρόμων είναι μια ιταλική εταιρεία, κρατική, που ήρθε και επένδυσε και αγόρασε τους ελληνικούς σιδηροδρόμους. Ο έλεγχος, όμως, της νομιμότητας λειτουργίας ήταν ευθύνη του ελληνικού κράτους. Μέσα από αυτή τη διαδικασία, απ’ ό,τι μας είπαν αυτοί οι άνθρωποι, οι δοκιμασμένοι και συνεχώς δοκιμαζόμενοι μέχρι σήμερα, είναι ότι βρήκαν ένα ελληνικό κράτος, κατά τη δική τους πάντα εκτίμηση, το οποίο δεν στάθηκε αρωγός, έτσι ώστε να απαντήσει στα αγωνιώδη και θεμιτά αιτήματά τους. Μίλησαν για διαδικασία του ελληνικού κράτους που τσιμεντοποίησε αμέσως τον χώρο του ατυχήματος, μίλησε για οργανωμένες υπηρεσίες, όπως είναι ο σταθμός στη Θεσσαλονίκη, όπου χάθηκαν όλα τα στοιχεία, απ’ ό,τι ενημερωθήκαμε, σχετικά με τα καταγραφικά, μας μίλησαν για την είσοδο ενδεχόμενου υλικού, το οποίο είναι για χρήση νόθευσης των καυσίμων και πιθανόν να ήταν αυτό υπεύθυνο που πολλοί συνάνθρωποί μας, κυρίως νέοι, δεν βρέθηκε ούτε κομμάτι από το σώμα τους και αυτοί οι άνθρωποι ήρθαν να ζητήσουν από εμάς, τους βουλευτές, να τους δώσουμε απαντήσεις.

Και λέμε εμείς τώρα, τον έλεγχο της νομιμότητας, είμαστε σε θέση να τον υπηρετήσουμε; Αν δεν είμαστε σε θέση να τον υπηρετήσουμε και εναρμονιζόμαστε, αυτός που είναι πιο δυνατός, πιο ισχυρός επιχειρηματίας, fund ή οτιδήποτε άλλο, με ελεύθερη και τη δική μας συνειδητή βούληση, μπορεί να μετακινείται όπως θέλει, όπως τον συμφέρει, όπως συμφέρει τους μετόχους;

Αυτοί είναι κάποιοι προβληματισμοί που τους θέτουμε, γιατί δεν ξέρω αν, μεθαύριο ή μετά από λίγο καιρό, αρχίζουμε και έχουμε και συζητάμε νομοσχέδια που έχουν να κάνουν, πραγματικά, με ένα στρατηγικό σχέδιο που σαν κράτος πρέπει να καταθέσουμε, για να αντιμετωπίσουμε προβλήματα δημογραφικού, προβλήματα επιστροφής, όπως είναι όλο αυτό το δυναμικό των νέων ανθρώπων, επιστημόνων που, με εθνικούς πόρους, μέσα από τη δημόσια εκπαίδευση και ιδιωτικούς πόρους μέσα από την οικογένεια, έχουν εκπαιδευτεί σε υψηλό επίπεδο και έχουν πάει σε άλλες χώρες να προσφέρουν όλη αυτή την εκπαιδευτική και επιστημονική τους υπεραξία.

Άρα, δηλαδή, εμείς είμαστε ένα κοινοβούλιο που, τελικά, εναρμονίζει μόνο τις Οδηγίες; Αν είναι αυτό, ας το παραδεχτούμε, έτσι ώστε να αφυπνιστούν δυνάμεις να αντιμετωπίσουμε αυτή τη βιομηχανία εναρμόνισης Οδηγιών. Επιφυλασσόμαστε να τοποθετηθούμε μετά την ακρόαση των φορέων.

Στο σημείο αυτό γίνεται η β΄ ανάγνωση του καταλόγου των μελών των Επιτροπών. Παρόντες ήταν οι Βουλευτές κ.κ.: Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Σαρακιώτης Ιωάννης, Πέρκα Θεοπίστη (Πέτη), Χαρίτσης Αλέξανδρος (Αλέξης), Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Τσοκάνης Χρήστος, Στολτίδης Λεωνίδας, Κομνηνάκα Μαρία, Μεταξάς Κωνσταντίνος Βασίλειος, Γραμμένος Βασίλειος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Κεφαλά Γεωργία (Τζώρτζια) και Παπαϊωάννου Αρετή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, σταχυολογώντας ορισμένες τοποθετήσεις, όχι μόνο από τη σημερινή συνεδρίαση, αλλά γενικότερα, δεν πρέπει να παραβλέπουμε το γεγονός ότι υπάρχει υποχρέωση του Εθνικού Κοινοβουλίου να κυρώνει την ευρωπαϊκή νομοθεσία μέσω Συμβάσεων και μέσω Οδηγιών της Ευρωπαϊκής Ένωσης. Εν πάση περιπτώσει, όταν υπάρχουν πολιτικές δυνάμεις που έχουν δηλώσει ξεκάθαρα ότι υποστηρίζουν την έξοδο της χώρας από την Ευρωπαϊκή Ένωση, αντιλαμβάνομαι να υπάρχει μια τέτοια θέση, αλλά να υπάρχει η υποχρέωση κύρωσης της ευρωπαϊκής νομοθεσίας και να λέμε ότι αυτό δεν είναι έργο μας… Ένα παράδειγμα που έρχεται στο μυαλό, πρόσφατο, είναι το νομοσχέδιο του Υπουργείου Εργασίας που συζητείται στην Ολομέλεια. Τα 18 ή 16 πρώτα άρθρα είναι κύρωση Ευρωπαϊκής Οδηγίας. Τα υπόλοιπα είναι καθαρά προϊόν εθνικής νομοθεσίας.

Εν πάση περιπτώσει, βρισκόμαστε σε νέα Σύνοδο της Βουλής, στην αρχή των εργασιών και νομίζω ότι οι παλαιότεροι και εμπειρότεροι συνάδελφοι, βλέπουν ότι και εθνική νομοθεσία παράγεται και οι ευρωπαϊκές Οδηγίες κυρώνονται, γιατί αυτός είναι ο ρόλος του Κοινοβουλίου.

Κάνω αυτή την παρατήρηση γιατί όλοι βουλευτές είμαστε, δεν έχει σημασία σε ποιο κόμμα ανήκει ο καθένας, ο κοινοβουλευτικός κοινοβουλευτισμός βάλλεται έξωθεν. Άποψή μου προσωπική είναι ότι καλό είναι να μην βάλλεται και εντός του Κοινοβουλίου. Να βελτιώνεται, να γίνεται κριτική. Οπωσδήποτε να εκφράζονται και να καταγράφονται οι αντίθετες απόψεις. Όλοι είμαστε από διαφορετικές αφετηρίες, αλλά δεν νομίζω ότι έχει κανένα συμφέρον καμία πολιτική δύναμη και κυρίως δεν έχει συμφέρον η χώρα να βάλλεται ο κοινοβουλευτισμός. Άποψή μου προσωπική αυτή είναι. Κρατήστε την ή αφήστε την στην άκρη.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Κύριε Πρόεδρε, με συγχωρείτε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Δεν αναφέρομαι προσωπικά σε εσάς, κύριε Βρεττέ. Το διευκρίνισα από την αρχή, γιατί ήξερα ότι θα το εκλάβετε κάπως προσωπικά. Είπα «από τις μέχρι τώρα συνεδριάσεις» και διευκρίνισα ότι είναι άποψη προσωπική, γιατί είμαι και εγώ Βουλευτής εκτός από Πρόεδρος. Εκφράζω, λοιπόν, μια άποψη και κλείνω, πάλι λέγοντας, κρατήστε την ή αφήστε την άκρη.

Το λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κυρία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Να πούμε και εμείς, βέβαια, ότι δεν ζούμε σε άλλο κόσμο. Σαφώς και θέλουμε ενίσχυση της επιχειρηματικότητας και μια υγιή αγορά, ανταγωνιστική, γεμάτη ευκαιρίες.

Οι διασυνοριακές συγχωνεύσεις λειτουργούν, όμως, ως μοχλοί απόκτησης στρατηγικών πλεονεκτημάτων. Όλοι ξέρουμε, για παράδειγμα, πως η Κίνα λειτουργεί με αυτό τον τρόπο, προσφέροντας, όμως, χαμηλό κόστος παραγωγής, την επένδυση στην τεχνολογία και, προφανώς, το χαμηλό κόστος κεφαλαίου. Αυτές οι συνθήκες χρησιμοποιούνται από τις επιχειρήσεις με στόχο τις επιτυχημένες διασυνοριακές συγχωνεύσεις και τις διεθνείς αγορές.

Έχουν, όμως, και ένα άλλο στόχο που επιτυγχάνεται με τις συγχωνεύσεις και αυτός είναι η αποφυγή θεσμικών εμποδίων.

 Η ευνόηση αυτή των διασυνοριακών συγχωνεύσεων οδηγεί στη δημιουργία πολυεθνικών επιχειρήσεων, με όλη την ευχέρεια να κινούνται με ασφάλεια αυτές στις διεθνείς αγορές και να μεγαλουργούν σε βάρος, βέβαια, μικρότερων επιχειρήσεων. Κυρίως, δε, και των εργαζομένων. Των εργαζομένων που, ακόμα και αυτή τη στιγμή που μιλάμε, στην Ολομέλεια, περνάει ένα σημαντικό νομοσχέδιο που τους αφορά. Εμείς υποχρεούμαστε να συνεδριάζουμε παράλληλα και έξω, στους δρόμους, οι εργαζόμενοι διαδηλώνουν για τα αυτονόητα δικαιώματά τους.

Κι όλα αυτά, μάλιστα, συμβαίνουν την ώρα που, εντός της Βουλής, ο κ. Άδωνις Γεωργιάδης, με ξεκάθαρες δηλώσεις, μειώνει τα προβλήματα και τις διεκδικήσεις τους. Μειώνει ακόμα και τη διανοητική τους ικανότητα αφού λέει πως δεν ξέρουν για ποιο λόγο διαδηλώνουν. Αυτό πιστεύει ο κ. Άδωνις. Αυτή είναι η ανοιχτή προς όλους πεποίθησή του για την κατάσταση και τον αγώνα των ανθρώπων αυτών. Οι εποχικοί πυροσβέστες, δηλαδή, που βρίσκονται έξω στον δρόμο, που μιλήσαμε μαζί τους σήμερα, δεν ξέρουν τι θέλουν. Σας θυμίζω ότι είναι οι ίδιοι άνθρωποι, συνάνθρωποί μας, που όταν τους χρειαζόμαστε, είναι πάντα εκεί, με φυσική και πνευματική αξιολόγηση, με 14 νεκρούς στον κλάδο τους, αλλά, παρόλα αυτά, εποχικοί. Οι εργάτες της ΒΙΟ.ΜΕ. δεν ξέρουν τι θέλουν; Κανείς δεν ξέρει; Μήπως μειώνουμε συστηματικά το δικαίωμά τους να έχουν φωνή;

Για να επιστρέψουμε. Οι συγχωνεύσεις γίνονται με υψηλό κόστος και τα οφέλη δεν είναι πάντα αντάξια αυτών και με θετικό πρόσημο ακόμα και για τις ίδιες τις επιχειρήσεις. Πόσο μάλλον για τους εργαζόμενους που, στις περισσότερες των περιπτώσεων, η εταιρεία δεν υποχρεούται να θέσει σε κίνηση τον μηχανισμό της συμμετοχής τους στην απόφαση. Οι συγχωνεύσεις και η ευνοϊκή τους μεταχείριση στη φορολογία, αλλά και στο εύκολο άνοιγμα των επιχειρήσεων στις αγορές κάθε χώρας χωρίς σαφή, ασφαλή και διαφανή πλαίσια, δημιουργούν ανεξέλεγκτους κολοσσούς και σκάνδαλα, όπως της MARFIN, τα οποία, οφείλω να επισημάνω, δεν έρχονται ποτέ στο φως της Δικαιοσύνης.

Για άλλη μια φορά, οι οικονομίες, οι αγορές, καθώς και τα θεσμικά πλαίσια ευνοούν το κεφάλαιο και τις θολές περιοχές της νομοθεσίας, που παρέχουν το δικαίωμα της ερμηνείας κατά το δοκούν στα νομοθετήματα κάθε χώρας. Το αποτέλεσμα, βέβαια, είναι οι εργαζόμενοι να είναι, για άλλη μια φορά, έρμαια των παρενθέσεων αυτών, των προθέσεων όσων αποφασίζουν μονομερώς και των συμφερόντων που εξυπηρετούν συγκεκριμένες συνθήκες και καταστάσεις.

Θα πρέπει να διασφαλιστούν στο έπακρο τα δικαιώματα των εργαζομένων και να υπάρχουν όσο περισσότερα εχέγγυα ουσιαστικής και προσήκουσας ενημέρωσης και πληροφόρησης για όλες τις διαδικασίες, τις τυχόν εναλλακτικές, αλλά και ο απαραίτητος χρόνος να αντιδράσουν και να διαβουλευτούν ουσιαστικά, ώστε να καταγραφούν και να ενσωματωθούν οι θέσεις τους. Ο ένας μήνας πριν την ανακοίνωση της συγχώνευσης, έστω και ως ύστατο ελάχιστο χρονικό όριο, κρίνεται, εξ αντικειμένου, ανεπαρκής για τη σωστή αντίδρασή τους. Τυχόν αιτήματα και υποστηρικτικές βάσεις επί των θεμάτων τους τείνουν κατά περίπτωση.

Επιφυλασσόμεθα για τη συζήτηση επί των άρθρων και επιφυλασσόμεθα και για την Ολομέλεια.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ**: Κύριοι συνάδελφοι, κύριε Υπουργέ, προφανώς, η Οδηγία που συζητάμε τώρα έχει θετική διάσταση, εφόσον επιδιώκεται η ενσωμάτωση στο Ελληνικό Δίκαιο ρυθμιστικών κανόνων που επιλύουν προβλήματα με τις εταιρείες, οι οποίες προχωρούν σε διασυνοριακές συγχωνεύσεις και, βεβαίως, μπορεί να συνεισφέρει αυτή η διαδικασία στη δημιουργία μεγαλύτερων και πιο ανταγωνιστικών επιχειρηματικών οντοτήτων.

Όμως, το νομοσχέδιο που θα συζητήσουμε είναι σαφές, κύριε Υπουργέ, ότι εμείς, ως ΠΑΣΟΚ, θα το δούμε και υπό το πρίσμα των συνολικών ρυθμίσεων που εικάζουμε ότι θα φέρετε και έχουν σχέση με τις εξαγγελίες που κάνατε για την καταπολέμηση της ακρίβειας, που εμείς θεωρούμε ότι είναι, εδώ και πολύ καιρό, αισχροκέρδεια. Είναι διαφορετική προσέγγιση.

Βεβαίως, θα το δούμε και υπό το πρίσμα μιας αντίληψης, η οποία είχε διατυπωθεί και στην Έκθεση Πισσαρίδη - σας θυμίζω- την όποια η Κυβέρνησή σας, αρχικά, την είχε υποδεχθεί με πολύ μεγάλη ικανοποίηση, που μιλούσε για ανταγωνιστικό μειονέκτημα της ελληνικής οικονομίας τον μεγάλο αριθμό των μικρών και πολύ μικρών επιχειρήσεων. Με όλα όσα στην πορεία νομοθετήσατε, τις συνέργειες, τις συγχωνεύσεις εταιρειών, τα κίνητρα που δώσατε, τα οποία, όμως, και εσείς θα πρέπει να παραδεχτείτε ότι, τελικά, δεν λειτούργησαν αποτελεσματικά και δεν οδήγησαν σε αυτό το οποίο, τουλάχιστον εσείς, προσδοκούσατε, να είναι αύξηση της ανταγωνιστικότητας της ελληνικής οικονομίας.

 Ο Εισηγητής μας νομίζω ότι κάλυψε το θέμα και δεν θα μπω στις παρενέργειες που μπορεί να δημιουργήσει όλη αυτή διαδικασία των συγχωνεύσεων όσον αφορά τη δυσκολία στην είσοδο στην αγορά νέων και μικρών εταιρειών ούτε πιθανές συνέπειες όσον αφορά τη μείωση προσωπικού και την απώλεια θέσεων εργασίας. Αυτά είναι γνωστά και γνωρίζετε και εσείς πολύ καλά τις πιθανές συνέπειες.

Όμως, μιας και πάμε σε συγχωνεύσεις και, πιθανώς, σε δημιουργία εταιρειών με δεσπόζουσα θέση, που αυτό αντίκειται στον ανταγωνισμό και, τελικά, αν όλα αυτά τα οποία εμείς εδώ ψηφίζουμε λειτουργούν υπέρ των καταναλωτών είτε όχι, θα πρέπει να δούμε εάν ο ανταγωνισμός στη χώρα λειτουργεί και τι κάνει η οργανωμένη πολιτεία, ώστε να διασφαλίσει ότι, αυτή τη στιγμή, έχουμε ανταγωνισμό, οι Ρυθμιστικές Αρχές και, βέβαια, το θέμα που αφορά την ακρίβεια, για την οποία εμείς πάρα πολλές φορές έχουμε θέσει τις δικές μας απόψεις.

 Έχουμε μια διαφορετική πολιτική σε σχέση με αυτό το οποίο εσείς υιοθετείτε εδώ και ένα και πλέον χρόνο, δηλαδή, την επιδοματική πολιτική, την οποία, πρόσφατα, εγκαταλείψατε. Σας εγκαλούσαμε, από τον Γενάρη του ’22, αν θυμάστε, κύριε Υπουργέ, για το θέμα των ελέγχων στην αγορά, είναι εδώ και ο αρμόδιος Γενικός Γραμματέας που θα θυμάται ότι και με τον προκάτοχό σας υπήρχε μία εντελώς διαφορετική αντίληψη.

Δυστυχώς, δικαιωθήκαμε, γιατί ακόμα και το νέο όργανο ελέγχου της αγοράς, το οποίο ψήφισε η κυβέρνηση και δεσμεύτηκε ότι θα κάνει τόσους ελέγχους στην αγορά, ώστε να μπορέσει να καταπολεμήσει τα φαινόμενα της αισχροκέρδειας, δυστυχώς, δεν επιβεβαιώθηκε.

 Η Ελλάδα, αυτή τη στιγμή, είναι από τις χώρες που στον πληθωρισμό τροφίμων καταγράφει διαρκώς διψήφιο ποσοστό. Έχουμε φαινόμενα αισχροκέρδειας και, πρόσφατα, μετά τις πλημμύρες στη Θεσσαλία, είδαμε στο Λεκανοπέδιο να αυξάνονται βασικά είδη διατροφής, ενώ δεν έχει καμία σχέση η εφοδιαστική αλυσίδα με το Λεκανοπέδιο και βλέπουμε μια πόλη, ένα κράτος και μια υπηρεσία, στα Δελτία Τύπου, τουλάχιστον, που δημοσιεύει, να εξαντλείται στα απομιμητικά προϊόντα, να υπάρχουν ελάχιστα πρόστιμα για αισχροκέρδεια στα βασικά είδη διατροφής, που απασχολούν τη μεσαία τάξη, απασχολούν τα ευάλωτα νοικοκυριά.

 Έρχεται η Κυβέρνηση και λέει «Ελέγχους δεν έκανα, καταργώ και αυτό το επίδομα που έδινα, το Market Pass», το οποίο εσείς, ως Κυβέρνηση, υποστηρίζατε ότι κρατάτε υψηλά τους έμμεσους φόρους, για να επιστρέφετε ένα μέρος αυτών ως στήριξη στα ευάλωτα νοικοκυριά, αλλά και στη μεσαία τάξη, που πλήττεται από την ακρίβεια. Η μεσαία τάξη, ως επί το πλείστον, λόγω κριτηρίων, αποκλείστηκε, υφίσταται τις συνέπειες της ακρίβειας που έχει γίνει αισχροκέρδεια και, αυτή τη στιγμή, οι καταναλωτές έχουν μείνει ανυπεράσπιστοι.

Εγώ σας ζητώ και σας προκαλώ να μου πείτε και να καταθέσετε, αύριο, στην Επιτροπή εάν δεν τα έχετε τώρα έτοιμα, ποια είναι τα πρόστιμα τα οποία έχουν βεβαιωθεί από το αρμόδιο Ελεγκτικό Όργανο, γιατί είδαμε, πριν από κάποιους μήνες, για πρόστιμα σε αλυσίδες Σούπερ Μάρκετ, αλλά ψάχνουμε να βρούμε πόσα έχουν βεβαιωθεί και τι ποσά και αν αυτά αντιστοιχούν σε αυτά τα οποία επικοινωνιακά βγάλατε στην προεκλογική περίοδο.

 Τι έχετε κάνει για το θέμα της ανόδου τιμών στα υγρά καύσιμα;

 Τι γίνεται με το γενικότερο ράλι ανατιμήσεων, στο οποίο, όχι μόνο δεν υπάρχει, αυτή τη στιγμή, βούληση να ελεγχθούν οι τιμές και όντως να μετριαστούν οι επιπτώσεις της ακρίβειας που δεν είναι εισαγόμενη, κύριε Υπουργέ, πλέον. Δεν μπορούμε να έχουμε αυτή την «καραμέλα» ότι «ξέρετε, όλα είναι εισαγόμενα», όταν τα φαινόμενα παρατηρούνται δίπλα μας και διάφορες υποθέσεις. Εγώ θα επικαλεστώ μόνο μία, το θέμα των καταχρηστικών χρεώσεων των τραπεζών.

Θυμάστε, τον Νοέμβριο του 2019, το ΠΑΣΟΚ, πάλι, είχε θέσει αυτό το ζήτημα, ότι πάρα πολλές χρεώσεις επιβαρύνουν ουσιαστικά ανθρώπους, οι οποίοι δεν μπορούν να ανταπεξέλθουν και ότι το ύψος επί τοις % της λειτουργικής κερδοφορίας των τραπεζών προέρχεται από αυτές τις χρεώσεις. Τότε, είχε επιληφθεί η Επιτροπή Ανταγωνισμού και περιμένουμε ακόμα να βγει το πόρισμα, παρότι έχουν περάσει σχεδόν τέσσερα χρόνια.

 Εγώ είδα τον Διοικητή της Τράπεζας της Ελλάδος να απευθύνει συστάσεις προς τις τράπεζες, ώστε να περιοριστούν ή, τέλος πάντων, να εξορθολογιστούν αυτές οι χρεώσεις και δεν βλέπω από την ελληνική Κυβέρνηση, ενώ οι χρεώσεις συνεχίζουν και συνεχίζουν να επιβαρύνουν τους καταναλωτές και τους πολίτες, να υπάρχει διάθεση να μπει ένα φρένο και, βεβαίως, όλα αυτά να μπουν σε μια λογική εξορθολογισμού.

Δεν τρέφουμε αυταπάτες. Δεν πιστεύουμε ότι, πραγματικά, έχετε τη διάθεση να καταπολεμήσετε την αισχροκέρδεια, όχι την ακρίβεια, σε όλους τους τομείς της καθημερινότητας. Δεν έχετε διάθεση να ενισχύσετε ούτε καν τους ελεγκτικούς μηχανισμούς ή τις Ανεξάρτητες Αρχές. Δεν το λέει το ΠΑΣΟΚ. Ο Πρόεδρος της Επιτροπής Ανταγωνισμού λέει ότι έχει ζητήσει ενίσχυση σε προσωπικό εδώ και δύο χρόνια. Έχουμε ψηφίσει εδώ το νομοθετικό πλαίσιο στην Επιτροπή, που δίναμε αυτή την ενίσχυση και τη στήριξη στην Επιτροπή του Ανταγωνισμού και πέρασαν δύο χρόνια και δεν υπάρχει ούτε στοιχειώδες ενδιαφέρον από την πολιτική ηγεσία του Υπουργείου Ανάπτυξης και συνολικά από την Κυβέρνηση.

Άρα, εδώ και ενόψει της συζήτησης στην Ολομέλεια, που δεν θα επικεντρωθεί μόνο στην Οδηγία, αλλά θα είναι μια συνολική συζήτηση για το πώς το Υπουργείο αντιλαμβάνεται τη συγχώνευση των εταιρειών προς όφελος και των εταιρειών των μικρών και μικρομεσαίων που πλήττονται και των καταναλωτών που πληρώνουν, πιθανόν, φαινόμενα δεσπόζουσας θέσης, αλλά και της ακρίβειας, στην οποία, ωραίες οι εξαγγελίες, κατόπιν εορτής. Όχι από εσάς, από τον Πρωθυπουργό. Ο Πρωθυπουργός ήταν αυτός ο οποίος, ξαφνικά, ανακάλυψε ότι πρέπει να γίνουν εντατικοί και αποτελεσματικοί έλεγχοι και σας το λέω, κύριε Υπουργέ, γιατί, πάρα πολλές φορές, στην Ολομέλεια, είχαμε αυτή τη συζήτηση και ο κ. Μητσοτάκης έλεγε ότι οι έλεγχοι γίνονται. Εμείς ψάχναμε να δούμε ελέγχους, αποτελέσματα, πρόστιμα, τα οποία ξέρετε λειτουργούν αποτρεπτικά για την εμφάνιση των φαινομένων. Δεν τα βρήκαμε και δεν τα βρίσκουμε μέχρι σήμερα και, πραγματικά, ζητούμε, έστω και τώρα, αν το έχετε συνειδητοποιήσει, να κάνετε μια σοβαρή προσπάθεια και στρατηγική να υπάρχει έλεγχος στην αγορά. Όχι για να εξαλειφθεί η ακρίβεια, αλλά για να μετριαστούν οι επιπτώσεις προς τα ευάλωτα νοικοκυριά και τη μεσαία τάξη που ξέρετε πολύ καλά ότι πληρώνουν το μεγαλύτερο ποσοστό αυτής της κατάστασης που είναι ανεξέλεγκτη.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Βρεττός.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Να κάνω έναν σχολιασμό. Δεδομένης της κοινοβουλευτικής μας απειρίας, που το θεωρούμε θετικό παράγοντα και όχι αρνητικό, όταν καταθέτουμε τους προβληματισμούς, γιατί αυτή την εντολή έχουμε, της κοινωνίας, αυτό δεν το κάνουμε γιατί βάλλουμε εναντίον του κοινοβουλευτικού έργου και του κοινοβουλευτισμού. Γιατί αν διακατεχόμαστε από τέτοιες λογικές, δεν θα βρισκόμαστε εδώ, έτσι ώστε να συμβάλουμε να βελτιωθεί η ποιότητα της Δημοκρατίας και η παραγωγή του κοινοβουλευτικού έργου.

Θέλω, όμως, να πω και ένα σχόλιο μισού λεπτού ότι εμείς είμαστε, δεν μου αρέσει ο όρος, αιρετικοί. Προβληματίζουμε, αν θέλετε, εσάς τους παλαιούς κοινοβουλευτικούς, έμπειρους πολιτικούς, καταθέτοντας θέσεις. Γιατί, το συγκεκριμένο νομοσχέδιο δεν ξέρουμε αν, τελικά, βελτιώνει τις συνθήκες για την εθνική οικονομία. Γιατί αν, επί ΣΥΡΙΖΑ, οι μικρομεσαίες επιχειρήσεις πέρασαν μια μεγάλη περίοδο σκληρής δοκιμασίας, με πολλές από αυτές να φύγουν από τον παραγόμενο επαγγελματικό χώρο και έργο, σήμερα, βλέπουμε ότι αυτή η πολιτική μας πιέζει, συνεχίζεται, και όχι επειδή το λέμε εμείς, διαμαρτυρόμενοι, αλλά γιατί, πρόσφατα, το Υπουργείο Οικονομικών έκανε νέα ρύθμιση για οφειλές φορολογικές. Απλώς, στατιστικά, όταν, πλέον, με ευνοϊκές ρυθμίσεις, το Υπουργείο Οικονομικών προσπαθεί να κλείσει φορολογικά ανοίγματα και δεν συμμετέχουν καθόλου οι επιχειρήσεις, αυτό σημαίνει ότι υπάρχει πραγματικά πρόβλημα στην πραγματική οικονομία.

Επομένως, αν αυτό το νομοσχέδιο δεν βοηθά στην πραγματική οικονομία, ναι, τότε θα πρέπει να είμαστε αυστηρά κριτικοί και πολύ αρνητικοί στην ψήφισή του.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Είμαστε εδώ, αντιπροσωπεύουμε τους εντολείς μας, ολόκληρης της Επικράτειας και όχι μόνο της Εκλογικής μας Περιφέρειας και η προσφορά του καθένα, αλλά και η λειτουργία του κάθε νομοσχεδίου που ψηφίζουμε εδώ, κρίνεται και από τους εντολείς μας και από την ευρύτερη κοινωνία και από την Ιστορία θα κριθεί οπωσδήποτε, που είναι πιο αυστηρός κριτής όλων μας και όλων.

Τον λόγο έχει ο κ. Κωνσταντίνος Σκρέκας, Υπουργός Ανάπτυξης.

 **ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Θα ξεκινήσω με τα θέματα γενικότερου ενδιαφέροντος, τα οποία αναφέρθηκαν από τους προλαλήσαντες. Βεβαίως, το θέμα της ακρίβειας, νομίζω, είναι αυτό που κυριαρχεί και στη συζήτηση σήμερα, αλλά είναι και το μεγαλύτερο πρόβλημα, φυσικά, για την ελληνική οικογένεια. Δεν υπάρχει καμία αντίρρηση επ’ αυτού.

Θέλω, όμως, να βάλω τα πράγματα στη σωστή τους βάση, γιατί ακούγονται πολλά και πρέπει όλοι, όσοι συνάδελφοι μιλούν σε αυτή την αίθουσα, τουλάχιστον, να γνωρίζουν αυτή την πραγματικότητα, αυτό το οποίο έχουμε σήμερα, το οποίο είναι, βεβαίως, δύσκολο για τα νοικοκυριά και πρέπει να κάνουμε περαιτέρω δράσεις για να τα βοηθήσουμε και να τα στηρίξουμε, αλλά πρέπει, όμως, να ξέρουμε από πού ξεκινάμε.

Καταρχήν, θέλω να σας πω, επειδή αναφέρθηκε ο συνάδελφος από το ΠΑΣΟΚ – ΚΙΝΗΜΑ ΑΛΛΑΓΗΣ, ποια είναι η πραγματικότητα σε ό,τι αφορά τον πληθωρισμό των τροφίμων. Πραγματικά, τα τρόφιμα, σήμερα, στη χώρα μας, είναι ανατιμημένα. Έχουμε έναν πληθωρισμό της τάξης του 10,8% τον μήνα Αύγουστο, όπως ανακοινώθηκε από την Ευρωπαϊκή Στατιστική Υπηρεσία, που σημαίνει ότι δυσκολεύονται τα ελληνικά νοικοκυριά. Είναι εισαγόμενη ή δεν είναι εισαγόμενη η ακρίβεια; Είναι αντικειμενικοί οι λόγοι ή είναι λόγοι μόνο εσωτερικής δομής της αγοράς στη χώρα μας, που έχει προκαλέσει αυτές τις ανατιμήσεις;

Εγώ θα σας πω ποια είναι τα στοιχεία σύμφωνα με την Ευρωπαϊκή Στατιστική Υπηρεσία. Ήταν 10,8% - διψήφιος αριθμός, όπως είπε ο κ. Κατρίνης - ο πληθωρισμός των τροφίμων τον Αύγουστο στην Ελλάδα, 10,5% ο μέσος όρος της Ευρώπης, δηλαδή, σχεδόν ίδιο, ανάλογο πληθωρισμό. Ιδίως για τον Μάρτιο, αν πάρουμε τον Μάρτιο πώς ήμασταν, είχαμε πληθωρισμό 14,6%. Αποκλιμακώθηκε στο 10,8% τον Αύγουστο, ένα μήνα, όμως, που για την Ελλάδα είναι ιδιόμορφος σε σχέση με την υπόλοιπη Ευρώπη. Κι αυτό, γιατί, όπως γνωρίζετε, στην Ελλάδα τον Αύγουστο έχουμε το peak του τουρισμού, έχουμε κορύφωση της ζήτησης και καταλαβαίνετε ότι εκεί μπορεί να υπάρχουν ή να εμφανίζονται και κάποιες μικροελλείψεις στην αγορά, στην εφοδιαστική αλυσίδα, που μπορεί να ωθούν και τις τιμές προς τα πάνω, τη στιγμή που η ζήτηση είναι πάρα πολύ μεγάλη, καθώς έχουμε διπλάσιο πληθυσμό στη χώρα απ’ ό,τι τους υπόλοιπους μήνες.

Όσον αφορά στον πληθωρισμό των τροφίμων, τον Μάρτιο, για παράδειγμα, του 2023, πριν μερικούς μήνες, ο μέσος ευρωπαϊκός όρος στον πληθωρισμό τροφίμων ήταν 19,6%. Αυτό σημαίνει ότι η Ελλάδα πάντα, με κάποιο τρόπο – θα πω με ποιο τρόπο – διασφαλίζει, ώστε να έχουμε, τουλάχιστον, ίδιο ή και χαμηλότερο πληθωρισμό απ’ ό,τι οι υπόλοιπες ευρωπαϊκές χώρες, χωρίς, βεβαίως, αυτό να μας κάνει ούτε να πανηγυρίζουμε, ούτε να δηλώνουμε ικανοποιημένοι, για να μην παρεξηγηθώ. Γι’ αυτό και ο αγώνας μας, ο συνεχής αγώνας και η μάχη κατά της ακρίβειας θα συνεχιστεί, όπως και ο Πρωθυπουργός μας είπε και στη Διεθνή Έκθεση Θεσσαλονίκης και όπως το λέει, με κάθε τρόπο και με κάθε ευκαιρία, η Κυβέρνηση.

Τώρα, να πούμε και για τον γενικότερο πληθωρισμό, γιατί δεν είναι μόνο ο πληθωρισμός τροφίμων. Συνολικά η χώρα, και τον Αύγουστο, παραμένει μέσα στις πρώτες τέσσερις - πέντε χώρες της Ευρώπης με τον χαμηλότερο γενικό δείκτη πληθωρισμού, στο 3,5%, όταν ο μέσος ευρωπαϊκός πληθωρισμός είναι 5,9%, δηλαδή, σχεδόν διπλάσιος από τον ελληνικό. Άρα, κάτι έχουμε κάνει, γιατί η χώρα μας και δεν είναι στο κέντρο της Ευρώπης, ώστε να έχει τις οδικές και τις σιδηροδρομικές διασυνδέσεις που έχουν άλλες χώρες, είμαστε απομακρυσμένοι στη γωνιά της Βαλκανικής Χερσονήσου, στη Νοτιοανατολική Ευρώπη, με ό,τι αυτό συνεπάγεται στη μεταφορά και διακίνηση των εμπορευμάτων.

Να προσθέσω, επίσης, ότι είμαστε και μία χώρα που δεν είμαστε αυτάρκης 100% ακόμα και σε προϊόντα διατροφής. Εισάγουμε το 80% του βόειου κρέατος, όπως γνωρίζετε, εισάγουμε το 60%- 70% του χοιρινού κρέατος, εισάγουμε το 30% - 40% των πουλερικών και εισάγουμε και πάρα πολλά προϊόντα οπωροκηπευτικά. Πέρα από αυτά τα οποία είναι εποχής, που μπορεί να είναι τα ροδάκινα, τα πεπόνια, τα καρπούζια, πάρα πολλά τα εισάγουμε. Εισάγουμε λεμόνια. Εισάγουμε, αυτή την εποχή, για παράδειγμα, ντομάτες. Δεν καλύπτουμε, δηλαδή, ούτε την εγχώρια ζήτηση, ιδίως αυτούς τους μήνες που έχουμε και διπλάσιο τουρισμό. Και αυτό, βεβαίως, είναι κάτι άλλο. Αυξάνεται η αγροτική παραγωγή σε αξία, όποιος δει τα τελευταία χρόνια, αλλά παραμένει να μην καλύπτει το σύνολο της εγχώριας κατανάλωσης.

Άρα, το ότι εμείς, με όλα αυτά τα δεδομένα που προείπα, παραμένουμε να έχουμε έναν πληθωρισμό γενικό μισό από τον μέσο όρο της Ευρώπης σημαίνει ότι κάτι έχει γίνει, χωρίς, επαναλαμβάνω, αυτό να σημαίνει ότι δεν δυσκολεύονται τα νοικοκυριά, γιατί ο όποιος πληθωρισμός φέτος προστίθεται πάνω στον όποιο πληθωρισμό αντίστοιχα είχαμε την περσινή περίοδο σε σχέση με την προπέρσινη.

Τι είχαμε κάνει μέχρι τώρα. Το «καλάθι του νοικοκυριού» και το πλαφόν στο κέρδος των επιχειρήσεων. Έχουν εφαρμοστεί αυτά τα μέτρα σε άλλες ευρωπαϊκές χώρες; Το πρώτο που έχει να κάνει με το καλάθι νοικοκυριού, που το εφάρμοσε η Κυβέρνησή μας την προηγούμενη περίοδο και ο προκάτοχός μου, Άδωνις Γεωργιάδης, Υπουργός Ανάπτυξης, πολύ αργότερα από εμάς, εφαρμόστηκε, υιοθετήθηκε και από άλλες ευρωπαϊκές χώρες. Το πλαφόν στο περιθώριο κέρδους είναι ένα μέτρο που πρώτη η Ελλάδα έχει θεσπίσει και δεν γνωρίζω, αυτή τη στιγμή, άλλη χώρα που να ισχύει, μπορεί να κάνω λάθος, αλλά, μέχρι τώρα, κανείς δεν έχει βγει να το ανακοινώσει ότι υπάρχει πλαφόν στο περιθώριο κέρδους σε καμία άλλη ευρωπαϊκή χώρα.

Άρα, η Ελλάδα κάτι παραπάνω έκανε, όπως κάτι παραπάνω κάναμε και στην ενεργειακή κρίση και στηρίξαμε, όσο μπορέσαμε βεβαίως, νοικοκυριά και επιχειρήσεις απέναντι στην τεράστια ακρίβεια, την ενεργειακή.

Προχωράμε ένα βήμα παραπέρα, όμως, τώρα. Παραμένει το πλαφόν στο κέρδος να ισχύει μέχρι τέλος του χρόνου και εφόσον χρειαστεί, θα το επεκτείνουμε. Όλα αυτά είναι έκτακτα μέτρα τώρα που έχουμε αυτή την πληθωριστική κρίση. Τι σημαίνει «πλαφόν στο κέρδος»; Σημαίνει ότι ό,τι περιθώριο κέρδους είχε μια επιχείρηση πριν από τον πόλεμο της Ρωσίας απέναντι στην Ουκρανία, το ίδιο πλαφόν πρέπει να έχει τώρα.

Μπορεί να αυξήθηκε το κόστος ρεύματος, μπορεί να αυξήθηκε το κόστος χρήματος, μπορεί να αυξήθηκε το μισθοδοτικό κόστος, η επιχείρηση είναι υποχρεωμένη να κρατήσει το ίδιο μεικτό περιθώριο, από το όποιο, καλύπτει όλα αυτά τα λειτουργικά κόστη. Αυτό, λοιπόν, είναι ένας λόγος που έχει φέρει αυτό το αποτέλεσμα, κύριε συνάδελφε και κυρίες συνάδελφοι, μέχρι τώρα.

Το δε «καλάθι του νοικοκυριού» και αυτό τόνωσε τον ανταγωνισμό, γιατί είχε τη δυνατότητα της επιλογής ο καταναλωτής που είχε πραγματικά πρόβλημα, που ήταν ένα ευάλωτο νοικοκυριό και όχι μόνο, ένα νοικοκυριό της μεσαίας τάξης, γιατί και η μεσαία τάξη τα ίδια προβλήματα αντιμετωπίζει, δεν νομίζω ότι περισσεύουν σε κανέναν χρήματα όταν έχει να σπουδάσει ιδίως ένα ή δύο παιδιά ή έχει άλλα θέματα της καθημερινότητας να αντιμετωπίσει. Πώς τόνωσε τον ανταγωνισμό; Κάθε εβδομάδα, ανακοινώνουμε ένα καλάθι με βασικά είδη ανάγκης, τα οποία είναι σε χαμηλές τιμές, ώστε να μπορούν τα νοικοκυριά να έχουν πρόσβαση σε προϊόντα ανάγκης που θα έχουν ανταγωνιστικές τιμές και, βεβαίως, αυτό τραβάει και τον ανταγωνισμό προς τα κάτω.

Ερχόμαστε, χθες, με τα μέτρα που ανακοινώσαμε και πάμε και ένα βήμα παραπέρα. Εμείς τι λέμε; Δεν θέλουμε μόνο το «καλάθι νοικοκυριού», που παραμένει. Το «καλάθι του μαθητή», για παράδειγμα, είχε αποτέλεσμα και είχαμε και αύξηση τζίρου των προϊόντων και, για τα προϊόντα μεγάλου όγκου, για τα ταχυκίνητα προϊόντα, δηλαδή, τα βασικά προϊόντα που είχε ανάγκη ένας μαθητής ή μια μαθήτρια, είχαμε πραγματικά μειωμένες, έως και 10%, τιμές σε σχέση με την προηγούμενη περίοδο. Εμείς αυτό θέλουμε να το επεκτείνουμε και σε άλλα προϊόντα, προϊόντα διατροφής, προϊόντα καθαρισμού, προϊόντα προσωπικής φροντίδας.

Τι κάναμε, λοιπόν, εχθές. Λέμε, προαιρετικά, αλλά, ήδη, έχουν ξεκινήσει εταιρείες και το εφαρμόζουν, όποιος μειώσει μόνιμα την τιμή του προϊόντος στο ράφι για τουλάχιστον έξι μήνες και για τουλάχιστον 5%, τότε θα έχει μια ειδική πινακίδα, ευδιάκριτη, κάθετη στο ράφι, ώστε όταν ένας καταναλωτής εισέρχεται στον διάδρομο του Super Market, να μπορεί αμέσως να βλέπει ποια είναι εκείνα τα προϊόντα εκείνων των προμηθευτών, που σέβονται την κοινωνία, που βοηθούν την κατάσταση και που αποφασίζουν να μειώσουν τις τιμές των προϊόντων τους σε μόνιμη βάση, πέρα και πάνω από προωθητικές ενέργειες που μπορεί να είναι 1+1 δώρο, που μπορεί να είναι κουπόνι εκπτωτικό. Αυτά παραμένουν. Πέρα, όμως, από αυτά, τα οποία εφαρμόζονται για συγκεκριμένες ημέρες του μήνα ή για συγκεκριμένες εβδομάδες του χρόνου, μόνιμη μείωση του προϊόντος.

Σε σχέση με τι θα είναι η μείωση; Σε σχέση με την τελευταία ημέρα, εχθές; Όχι. Σε σχέση με τον μέσο όρο, γιατί πρέπει να πούμε ότι έχουμε αποκλιμάκωση τιμών ήδη σε κάποια προϊόντα. Το γάλα, για παράδειγμα, που αναφέρθηκε, είχε φτάσει να έχει 19% πληθωρισμό τον Μάρτιο και, τώρα, ο πληθωρισμός έχει φτάσει να είναι περίπου, εάν θυμάμαι καλά, στο 12%. Ακριβότερα μεν, αλλά αποκλιμακώνεται. Κάποιοι, δηλαδή, μειώνουν και τις τιμές σ’ αυτά τα προϊόντα. Είχε φτάσει να έχει ένα 1,90 το γάλα και, τώρα, σε κάποια, έχει φτάσει 1,40 – 1,45. Εμείς θέλουμε, πέρα από αυτό, να μειώσουν επιπλέον 5%. Άρα, να πιάσουν μία περίοδο των τελευταίων τριών μηνών, ώστε να είναι μέσα και οι μειώσεις που κάποιοι έχουν κάνει και να πάνε ακόμα πιο κάτω εφόσον θέλουν.

Αυτό, όμως, καταλαβαίνετε ότι όταν βλέπεις ένα προϊόν, με μια πινακίδα ενός προμηθευτή, μείον 5% μόνιμη μείωση, καταλαβαίνετε ότι και ο διπλανός προμηθευτής, κάποια στιγμή, θα αναγκαστεί να βρει τον τρόπο να μειώσει και αυτός την τιμή στο ράφι. Αυτό σημαίνει τόνωση του ανταγωνισμού.

Τι έκανε η Carefour στη Γαλλία; Πήγε και σηματοδότησε - στιγμάτισε το προϊόν, το οποίο μείωσε την ποσότητα και κράτησε τιμή ίδια ή την αύξησε κιόλας. Αυτό, βεβαίως, βοηθάει να μην αγοράσεις το προϊόν που έχει προχωρήσει σε μια τέτοια πρακτική. Δεν βοηθάει, όμως, τον καταναλωτή να καταλάβει ποιο είναι το προϊόν που μείωσε την τιμή του. Γι’ αυτό, εμείς κάνουμε ακριβώς το αντίθετο. Εμείς πάμε και σηματοδοτούμε το προϊόν που μειώνει την τιμή, ώστε να είναι πραγματικά κερδισμένος ο καταναλωτής και όχι απλά χαμένος αυτός που έχει εφαρμόσει μια αθέμιτη εμπορική πρακτική στο προϊόν που πουλάει. Αυτό είπαμε χθες. Αλλά, όχι μόνο αυτό.

Έχουμε το πρόβλημα με τα κηπευτικά και είναι ένα πρόβλημα, για το οποίο δεν φταίει φυσικά ο «Daniel» στη Θεσσαλία. Το έκτακτο αυτό φαινόμενο, καιρικό, η πλημμύρα αυτή, η θεομηνία, γιατί εκεί, πραγματικά, η παραγωγή των οπωροκηπευτικών είναι περιορισμένη. Αυτή τη στιγμή, δεν έχουμε ντομάτες ακόμα από Κρήτη. Σε 20 μέρες ξεκινάνε οι ντομάτες από Κρήτη και την Ιεράπετρα να μεταφέρονται στην υπόλοιπη Ελλάδα και να ξεκινά η παραγωγή τους και η διάθεσή τους. Άμα δείτε σήμερα το δελτίο χονδρικής που βγάζει η λαχαναγορά των Αθηνών, που έχει κάθε μέρα δελτίο, θα δείτε ότι έχουμε και εισαγόμενη τιμή ντομάτας στο 1.60 όταν η εγχώρια είναι στο 1.50, που σημαίνει ότι η πραγματικότητα είναι ότι οι εισαγωγές είναι αυτές που τραβάνε τις τιμές προς τα πάνω.

Όταν αρχίσει αυτό, θα αλλάξει μέσα σε 15-20 μέρες, μόλις έχουμε τα ελληνικά προϊόντα που θα μπουν μέσα και θα καλύψουν τις ανάγκες της αγοράς και αυτό το πράγμα αντιμετωπίζουμε στα οπωροκηπευτικά. Είναι μόνο αυτό; Μήπως κάποιοι είναι πονηροί και πάνε να βγάλουν παραπάνω κέρδος; Ερχόμαστε, λοιπόν, και, με νομοθετική διάταξη από την αρχή του επόμενου μήνα, υποχρεώνουμε όλα τα σούπερ μάρκετ να μας ενημερώνουν σε καθημερινή βάση για την τιμή των οπωροκηπευτικών που έχουν στα καταστήματά τους. Γιατί το κάνουμε αυτό και τι θα βοηθήσει τον καταναλωτή;

Χθες, που έβλεπα μία τιμοληψία, μία αλυσίδα είχε 1.98 την τομάτα Α΄ κατηγορία και άλλη αλυσίδα, είχε 2.98. Τόσο μεγάλες διαφορές. Όταν, λοιπόν, αυτό εμείς θα το δημοσιεύουμε κάθε μέρα, είτε στην εφαρμογή e-Καταναλωτής, είτε θα το δημοσιεύουμε στα sites, τότε, εύκολα, ο καταναλωτής θα ξέρει ποια είναι η δίκαιη τιμή. Να, πώς τονώνουμε πάλι, και μέσα από τους μηχανισμούς της αγοράς και μέσα από τον ανταγωνισμό, θα μειωθούν οι τιμές προς τα κάτω.

Γιατί, όταν θα πάει στη λαϊκή, όταν θα πάει στο μανάβικο, όταν θα πάει στο κατάστημα, θα έχει εδώ πέρα, πια, το δελτίο τιμής που θα βγάζουμε εμείς, που θα λέει ότι μια δίκαιη τιμή για την ντομάτα είναι 1.98 και όχι, 2,5, 3,5 ή 5,5 ευρώ, που μπορεί να συναντήσει μπροστά του.

Εμείς, λοιπόν, θέλουμε να δώσουμε τα εργαλεία και τη διαφάνεια στον καταναλωτή να μπορέσει και εκείνος να επιλέξει αυτόν που έχει τη χαμηλότερη τιμή, αλλά, και με αυτόν τον τρόπο, να βοηθήσει στη μείωση, μέσα από την καταναλωτική συμπεριφορά που και ο ίδιος παρουσιάζει, να μειώσουμε τις τιμές προς τα κάτω. Και το μεικτό περιθώριο το ελέγχουμε και σε αυτές τις κατηγορίες. Οπότε, και εκεί, όποιος πάει να βγάλει κάτι παραπάνω, και αυτός θα πληρώσει πολύ ακριβά το τίμημα.

Τώρα, έχουν επιβληθεί πρόστιμα; Επιβάλετε πρόστιμα σε αλυσίδες μεγάλες ή μήπως διστάζετε, λένε κάποιοι, επειδή είναι πολυεθνικές, επώνυμες, μεγάλες εταιρείες; Πριν μερικές εβδομάδες, επιβάλαμε κάποια πρόστιμα, πάνω από δυόμισι εκατομμύρια ευρώ και αναφέραμε και σε ποιες αλυσίδες τα επιβάλαμε. Ήταν για πλασματικές εκπτώσεις και αυτό αισχροκέρδεια είναι. Κομμάτι της αισχροκέρδειας είναι. Γιατί, όταν παραπλανάς τον καταναλωτή ότι δήθεν παίρνει ένα προϊόν φθηνά, ενώ, τελικά, το αγοράζει στην ίδια τιμή που θα μπορούσε να το αγοράσει και πριν την περίοδο των εκπτώσεων και αυτό αισχροκέρδεια είναι, γιατί αποκομίζει μεγαλύτερο όφελος εκείνη τη στιγμή ο πωλητής, η εταιρία, η αλυσίδα που το πουλάει το προϊόν το συγκεκριμένο, ενώ προσπαθεί να παραπλανήσει τον καταναλωτή ότι δήθεν το αγοράζει φτηνά.

Άρα, και αυτά είναι, κύριε συνάδελφε, πρόστιμα που έχουν να κάνουν με την αισχροκέρδεια. Δεν τα έχετε δει ; Θα σας τα στείλω. Συγκεκριμένα, επιβλήθηκε πρόστιμο 1.440 εκατομμύρια και οι τρεις πλήρωσαν, μάλιστα, πριν το εικοσαήμερο, για να πληρώσουν και με έκπτωση. Θα σας τα παρουσιάσω όλα στη Βουλή.

**ΜΙΧΑΗΛ ΚΑΤΡΙΝΗΣ:** Συγνώμη, κύριε Πρόεδρε. Να τα δημοσιοποιείτε, όμως, αφού τα έχετε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Τα δημοσιοποιήσαμε.

Κύριε συνάδελφε, να πω, κάτι; Νομίζω ότι όλοι το γνωρίζουν, κύριε Πρόεδρε, το δημοσιεύσαμε με δελτίο τύπου του Υπουργείο Ανάπτυξης, επισήμως, και ποιες αλυσίδες ήταν οι παραβάτες και τι πρόστιμο επιβλήθηκε σ’ αυτές. Αν δεν το γνωρίζετε, θα σας το στείλω, καλό είναι να είσαστε πιο καλά διαβασμένος.

Αυτό θα συνεχίσουμε να κάνουμε και θα το δείτε και τις επόμενες μέρες, «κοντός ψαλμός αλληλούια», εμείς δεν θα σταματήσουμε, κύριε συνάδελφε, και δεν διστάζουμε να επιβάλουμε πρόστιμα σε αυτόν που παραβαίνει τον νόμο. Να το ξέρετε αυτό και θα το δείτε και τις επόμενες μέρες, όπου, πιθανότατα, να έχουμε παραβάσεις και να έχουμε επιβολή προστίμου και, μάλιστα, πολύ μεγάλου προστίμου και σε μεγάλες επιχειρήσεις. Θα τα δείτε όλα αυτά.

Αυτά σε ό,τι αφορά την αισχροκέρδεια και την ακρίβεια και, πραγματικά, επαναλαμβάνω ότι κανείς δεν είναι να πανηγυρίζει γι’ αυτό το οποίο έχει πετύχει. Καμία Κυβέρνηση δεν θα μπορούσε να πανηγυρίζει όταν υπάρχουν νοικοκυριά που. και πριν την πληθωριστική κρίση, δεν μπορούσαν να έχουν πρόσβαση στα απαραίτητα είδη, για να στηρίξουν το νοικοκυριό τους και να καλύψουν τις ανάγκες της καθημερινότητας. Και. γι’ αυτό τον λόγο, η πρώτη και θεμελιώδης, θα έλεγα, προσπάθεια της Κυβέρνησής μας είναι να διασφαλίσουμε ότι θα έχουμε αύξηση του εισοδήματος των Ελλήνων.

Πώς θα έχουμε αύξηση του εισοδήματος των Ελλήνων; Μέσα από την ανάπτυξη της οικονομίας. Και, πώς θα έρθει η ανάπτυξη της οικονομίας; Μέσα από ανάπτυξη και αύξηση των επενδύσεων, των εγχώριων επενδύσεων, των άμεσων ξένων επενδύσεων, το οποίο δημιουργεί δουλειές και οι δουλειές δημιουργούν εισόδημα.

Αυτό το νομοσχέδιο, σήμερα, που φέρνουμε προς συζήτηση στη Βουλή, έχει ρόλο και έχει θέση στη γενικότερη προσπάθεια του να καταστήσουμε την ελληνική μας οικονομία πολύ πιο ανταγωνιστική και να διασφαλίσουμε βιώσιμη ανάπτυξη, με κοινωνικό πρόσημο και χωρίς αποκλεισμούς.

Τι κάνει, λοιπόν, το σημερινό νομοσχέδιο;

Δίνει τη δυνατότητα σε εταιρείες που εδράζονται σε διαφορετικές χώρες κράτη-μέλη της Ευρωπαϊκής Ένωσης να μπορούν, όχι μόνο, μέχρι τώρα, που μπορούσαν να συγχωνεύονται, γιατί αυτό προβλεπόταν στο νομοθετικό πλαίσιο, το οποίο είχαμε, στον ν.4601/2019, αλλά να μπορούν να προχωρούν και σε άλλου είδους μετατροπές, είτε σε διασπάσεις.

Κεφαλαιουχικές εταιρείες, τι σημαίνει κεφαλαιουχικές εταιρείες; Ανώνυμες εταιρείες Ε.Π.Ε., Ι.Κ.Ε., ευρωπαϊκές εταιρείες, αυτές είναι οι κεφαλαιουχικές εταιρείες.

Εμείς τι προσδοκούμε με αυτό; Πέρα του ότι είναι μια υποχρέωση της χώρας μας να ενσωματώνει ευρωπαϊκές Οδηγίες, είναι μία προσπάθεια να προσελκύσουμε και να φέρουμε ακόμα περισσότερες εταιρείες στη χώρα μας, να δημιουργήσουν και να φέρουν την έδρα τους εδώ και, έτσι, να αυξήσουν τη δραστηριότητά τους και μέσα από την αύξηση της δραστηριότητας, να δημιουργήσουν θέσεις εργασίας και να δημιουργήσουν έσοδα στο κράτος μας, να δημιουργήσουν και να τονώσουν την ανταγωνιστικότητα της ελληνικής οικονομίας.

Έχουμε πολλά να συζητήσουμε, τα οποία έχουν να κάνουν με τα επιμέρους άρθρα. Νομίζω ότι αυτά μπορούμε να τα συζητήσουμε και στη συζήτηση επί των άρθρων.

Αυτό που θέλω να πω είναι ότι και αυτό το νομοσχέδιο, που είναι ενσωμάτωση Οδηγίας, αλλά και συνολικά τα νομοσχέδια, τα οποία θα φέρουμε το επόμενο διάστημα, το Υπουργείο Ανάπτυξης και πολλά άλλα Υπουργεία, έχουν ως βασική προτεραιότητα τη στήριξη της ελληνικής οικονομίας.

Πάει καλά η ελληνική οικονομία; Τα τελευταία νέα για την ελληνική οικονομία, όπως τα γνωρίζετε και εσείς και τα οποία επιβεβαιώνονται και από την Ευρωπαϊκή Στατιστική Υπηρεσία, είναι ότι έχει τριπλάσιο - τετραπλάσιο ποσοστό ρυθμό ανάπτυξης απ’ ό,τι ο μέσος ευρωπαϊκός όρος. Έχουμε πέντε και έξι φορές μεγαλύτερη ανάπτυξη απ’ ό,τι η γερμανική οικονομία.

Καταφέραμε να πιάσουμε, επιτέλους, μετά από πολλά χρόνια, να κερδίσουμε την επενδυτική βαθμίδα. Αυτό μπορεί να μη λέει κάτι σήμερα σε κάποιους, αλλά, αύριο, σε πολλές επιχειρήσεις, σε πολλούς επενδυτές, αλλά και στους δανειολήπτες, τους Έλληνες, τα φυσικά πρόσωπα, θα σημαίνει κάτι, γιατί θα μπορούμε να έχουμε πρόσβαση σε διεθνή κεφάλαια με χαμηλότερο κόστος και αυτό, φυσικά, έχει αποτέλεσμα. Είδατε τι τραβάμε σήμερα που το κόστος των δανείων έχει αυξηθεί, το κόστος του χρήματος και τι τραβάνε τα νοικοκυριά που βλέπουν, τελικά, τα δάνειά τους να αυξάνονται εξαιτίας της αύξησης των επιτοκίων. Άρα, είναι σημαντική η επενδυτική βαθμίδα, την οποία κερδίσαμε.

Τα υπόλοιπα θα τα δούμε στις επόμενες συνεδριάσεις.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, αύριο, στις 10.00΄, είναι η ακρόαση των εξωκοινοβουλευτικών φορέων και στις 12.00΄, η κατ’ άρθρο συζήτηση.

 Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καππάτος Παναγής, Καράογλου Θεόδωρος, Καρασμάνης Γεώργιος, Μπουκώρος Χρήστος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη - Βιλιάλη Μαρία - Ελένη (Μαριλένα), Φόρτωμας Φίλιππος, Χατζηβασιλείου Αναστάσιος (Τάσος), Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Σαρακιώτης Ιωάννης, Πέρκα Θεοπίστη (Πέτη), Χαρίτσης Αλέξανδρος (Αλέξης), Κατρίνης Μιχαήλ, Νικητιάδης Γεώργιος, Παρασύρης Φραγκίσκος (Φρέντυ), Κομνηνάκα Μαρία, Μεταξάς Κωνσταντίνος Βασίλειος, Γραμμένος Βασίλειος, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Κεφαλά Γεωργία (Τζώρτζια) και Παπαϊωάννου Αρετή.

Τέλος και περί ώρα 15.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ**